Ka Siong kata Chin Tong hipokrit isu kesesakan lalu lintas

Menteri Pengangkutan Datuk Seri Dr Wee Ka Siong hari ini membidas Timbalan Setiausaha Agung DAP, Liew Chin Tong kerana mengkritik kerajaan yang didakwa kurang berusaha dalam menyelesaikan isu kesesakan lalu lintas.

Menggelar Liew sebagai ‘hipokrit’, Ka Siong mempersoalkan tindakan kerajaan Pakatan Harapan (PH) sebelum ini yang menangguhkan beberapa projek pengangkutan awam.

Ini termasuk projek Kereta Api Berkelajuan Tinggi (HSR) Kuala Lumpur-Singapura, Pautan Sistem Transit Rapid (RTS) Johor Bahru-Singapura, dan Projek Landasan Berkembar Elektrik Gemas-Johor Bahru (PLBEGJB).

Ka Siong berkata kerajaan PH turut mengecilkan projek Transit Aliran Ringan 3 (LRT3), yang menyebabkan penangguhan tempoh disiapkan sehingga 2024.

“Sebagai kerajaan ‘antipengangkutan awam, PH telah membatalkan banyak projek pengangkutan awam yang mungkin dapat menyelesaikan kesesakan lalu lintas.

“Sekarang sudah menjadi pembangkang, tidakkah hipokrit Liew (Chin Tong) bertanya bagaimana menyelesaikan kesesakan lalu lintas?,” tulis Ka Siong dalam catatan Facebook hari ini.

Ka Siong berkata Kementerian Pengangkutan sedang berusaha untuk menyelesaikan masalah kesesakan lalu lintas.

Sehingga semalam, Jabatan Pengangkutan Jalan (JPJ) mengehadkan kemasukan semua kenderaan berat dengan muatan (BDM) melebihi 7,500 kilogram memasuki jalan raya utama di bandar raya ini dari 6.30 pagi hingga 9.30 pagi dan 4.30 petang hingga 7.30 malam setiap hari.

Hal ini berikutan pemantauan JPJ yang mendapati terdapat pergerakan kenderaan berat memasuki laluan waktu terhad ke pusat bandar raya pada waktu kemuncak iaitu sebelah pagi dan petang yang menyumbang kepada kesesakan lalu lintas serta menjejaskan kelancaran aliran trafik di Lembah Klang.

Mengulas lanjut, Ka Siong berkata beliau telah mengarahkan tenaga kerja JPJ ditambah bagi memantau dan menguatkuasakan ketetapan itu bersama-sama polis bagi memastikan aliran trafik di Lembah Klang lancar.

Beliau juga menekankan tentang keperluan untuk meningkatkan kualiti pengangkutan awam dan mengurangkan kesesakan lalu lintas dalam jangka panjang.

Menurutnya Menteri Kanan Kerja Raya Datuk Seri Fadillah Yusof juga telah mengumumkan kelulusan tiga projek lebuh raya baharu.

Kementerian Wilayah Persekutuan dan Dewan Bandaraya Kuala Lumpur (DBKL) juga sedang mengkaji pendekatan berbeza untuk mengurangkan kesesakan lalu lintas, kata Ka Siong.

“Cadangan Liew amat mudah iaitu kerajaan mesti menyokong dan memberi subsidi untuk pengangkutan awam. Kerajaan memperuntukkan RM115 juta untuk pas perjalanan tanpa had My50 dan My100.

“Saya tertanya-tanya berapa banyak lagi kerajaan, yang Liew dakwa hampir muflis, perlu menambah subsidinya?” soal Ka Siong.


Jangan abaikan dos penggalak

Benarkah ramai yang takut dengan kesan dos penggalak? Sejak mula diperkenalkan pada Oktober lalu, pemberian dos penggalak dilihat seolah-olah kurang mendapat sambutan.

Menurut Menteri Kesihatan, Khairy Jamaluddin Abu Bakar, sebanyak 45 peratus daripada penerima dos penggalak gagal hadir janji temu di Pusat Pemberian Vaksin (PPV) pada tarikh dan masa yang ditetapkan.

Tinjauan di ruang komen hantaran mengenai dos penggalak di Facebook Kementerian Kesihatan (KKM) juga mendapati ramai yang meluahkan rasa bimbang mengenai kesan selepas menerima dos penggalak dan ramai juga yang terpengaruh dengan maklumat-maklumat tidak sahih berkenaan dos penggalak.

Tidak kurang juga yang mempersoalkan sejauh mana kajian terhadap dos penggalak yang dilakukan oleh pihak kerajaan sebelum melancarkan pemberian dos berkenaan kepada individu yang layak.

Pakar epidemiologi, Dr. Moy Foong Ming ada  meluahkan rasa kecewa baru-baru ini apabila terdapat individu tidak bertanggungjawab menyebarkan maklumat salah tentang keselamatan dos penggalak daripada jenis vaksin berbeza dengan yang asal.

Menurut beliau, punca utama vaksin jenis Sinovac dicampurkan dengan vaksin lain adalah kerana campuran Pfizer dan AstraZeneca akan menghasilkan tahap keberkesanan sehingga 94 ke 95 peratus, manakala menggunakan Sinovac sebagai penggalak hanya berkesan 75 peratus.

“Malangnya, terdapat banyak maklumat yang tidak sahih berkaitan campuran jenis vaksin disebarkan di media sosial.

“Susulan itu, ramai individu terpengaruh dan menolak vaksin Pfizer sebagai penggalak. Perkara ini jelas menjejaskan usaha KKM untuk memberikan perlindungan kepada golongan yang memerlukan,” katanya.

Sementara itu, Pakar Virologi UKM, Prof Madya Dr. Nazlina Ibrahim berkata, penerima dos penggalak perlu tahu bahawa tujuan utama pemberian dos berkenaan adalah bagi mencapai perlindungan optimum terhadap jangkitan Covid-19.

“Dos penggalak akan membantu meningkatkan semula gerak balas imun terhadap jangkitan sebenar virus sama ada daripada varian asal atau varian membimbangkan (VOC).

“Kebelakangan ini, bilangan kemasukan ke hospital serta memerlukan rawatan bantuan pernafasan dan perhatian di unit rawatan rapi (ICU) mula meningkat. Maka, KKM wajar menggesa supaya semua pihak yang telah mendapat tarikh janji temu dos penggalak untuk hadir bagi menerima dos suntikan,” katanya.

Jelasnya, pemberian lengkap mana-mana jenis vaksin adalah 83 hingga 88 peratus berkesan menghalang kematian, gejala teruk Covid-19 serta mencegah kemasukan ke ICU.

Justeru, galakan pengambilan vaksin juga bukan satu propaganda, tetapi berdasarkan keadaan sebenar yang berlaku dalam gerak balas keimunan yang khusus terhadap SARS-CoV-2 dan persediaan vaksin berkaitan.


Shahidan tawar bantuan bersihkan nama Zahid

Pengerusi Perhubungan Badan UMNO Perlis, Datuk Seri Shahidan Kassim menawarkan bantuan kepada Datuk Seri Ahmad Zahid Hamidi untuk membersihkan nama Presiden UMNO itu yang terpalit dengan kontroversi klip audio yang tular semalam.

Pengerusi Majlis Ahli Parlimen Perikatan Nasional (PNBBC) itu berkata akan membuat laporan polis berhubung rakaman perbualan telefon yang didakwa membabitkan Zahid dan Presiden PKR, Datuk Seri Anwar Ibrahim.

“Laporan polis itu akan dibuat kerana nama saya disebut dalam rakaman audio itu. Lebih-lebih lagi saya rasa terhina kerana di’boo’ sepanjang masa dalam PAU tempoh hari…Seolah-olah saya memang diatur untuk di’boo’.

“Presiden hendak nafikan, itu hak dia…Sebab Presiden kata dia akan buat laporan polis, jadi kami ini sayang Presiden, maka kami juga akan buat laporan polis,” katanya.

Laporan polis itu katanya, dapat ‘membersihkan’ nama Zahid yang dituduh cuba menjalin kerjasama sulit dengan PKR dan DAP.

Semalam, Agenda Daily melaporkan satu klip audio suara mirip Anwar dan Zahid sedang berbincang strategi politik selepas Perhimpunan Agung UMNO 2020 (PAU) baru-baru ini.

Perbualan kedua-dua pemimpin itu sangat mesra dengan saling bertukar pandangan berhubung ucapan perwakilan ketika perhimpunan baru-baru ini.

Memetik laporan sebuah akhbar, Shahidan berkata, laporan polis itu juga bakal merungkai perkembangan terkini dakwaan surat sokongan Zahid kepada Anwar yang dihantar kepada Yang di-Pertuan Agong, tahun lalu.

“Kami tengok orang tuduh Presiden membuat surat kepada Agong…Itu pun kami kena tolong Presiden dapatkan perkembangan terkini laporan polis yang sudah dibuat. Kini nama Presiden tidak ‘clear’… Di belakang Presiden dituduh kerjasama dengan PKR dan DAP,” katanya.


3,267 kes baharu, 10 kematian

Jangkitan harian Covid-19 di seluruh negara dalam tempoh 24 jam semalam (Rabu, 9 November 2022) turun semula kepada 3,267 kes berbanding 3,781 yang dicatat pada Selasa, lapor Kementerian Kesihatan (KKM).

Jumlah itu menjadikan kumulatif positif Covid-19 sejak 25 Januari 2020 hingga semalam meningkat kepada 4,937,020 kes, dengan 4,865,677 pesakit telah sembuh, termasuk 4,026 yang pulih semalam.

Menurut data laman sesawang Github KKM, daripada jumlah jangkitan baharu itu, 2,151 kes melibatkan individu yang telah menerima suntikan dos penggalak; 866 kes (penerima dua dos); 242 kes (individu tidak divaksinasi); dan lapan kes (individu belum lengkap divaksinasi).

Sementara itu, data laman sesawang KKMNOW juga menunjukkan sehingga kini 34,829 kes masih aktif, turun semula berbanding 35,457 kes yang dilaporkan sehingga Selasa.

Daripada jumlah itu, 33,103 pesakit masih menjalani kuarantin di rumah (33,706 pesakit pada Selasa); dan1,635 dirawat di hospital, turun berbanding 1,676 pada Selasa.

Seramai 91 pesakit dimasukkan ke unit rawatan rapi (75 pada Selasa), dengan 63 daripadanya memerlukan alat bantuan pernafasan (47 pada Selasa).

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, 10 pesakit meninggal dunia akibat komplikasi Covid-19 semalam, termasuk dua daripadanya meninggal dunia di luar fasiliti kesihatan atau ‘brought in death’ (BID).

Tiga daripada kes kematian itu direkodkan di Sabah, termasuk satu kes BID, manakala masing-masing dua kes di Johor dan Kedah, dan masing-masing satu di Perak, Selangor (BID), dan Kuala Lumpur.

Jumlah itu menjadikan kumulatif kematian yang dilaporkan mulai 17 Mac 2020 sebanyak 36,514 kes, termasuk 7,772 kes BID.


Hadi bayangkan PAS masih bersama MN

Presiden PAS Tan Sri Abdul Hadi Awang membayangkan kerjasama dalam Muafakat Nasional (MN) antara parti itu dan UMNO masih wujud, walaupun dasar dan hala tuju gabungan itu telah rosak serta berbeza daripada apa yang telah ditandatangani.

Menurutnya kerosakan dasar dan hala tuju MN disebabkan ada kalangan pemimpin tertentu yang mementingkan agenda diri sendiri dan berusaha mengubah agenda perpaduan.

Mengimbas kejatuhan UMNO dan Barisan Nasional (BN) pada 2018 lalu, beliau berkata sebahagian Ahli Parlimen (MP) parti itu menyelamatkan diri dengan menubuhkan Bersatu dan disertai oleh MP lain.

“Usaha yang dilakukan pada mulanya untuk bersama-sama menyelamatkan semua dengan membentuk gagasan yang akhirnya dinamakan Perikatan Nasional (PN). Perkara tersebut adalah bertitik tolak daripada Kongres Maruah Melayu yang dirancang sejak awal, diikuti dengan menggabungkan masyarakat majmuk daripada pelbagai agama dan parti.

“Kemudian, dibentuk gagasan Muafakat Nasional (MN) yang menggabungkan parti-parti Melayu Islam terbesar yang terdiri daripada UMNO, PAS dan Bersatu kerana meraikan UMNO yang masih ada. Sehinggakan, gabungan ini berjaya menukar kerajaan yang memerintah.

“Akan tetapi, malangnya ada kalangan mereka yang membawa agenda persendirian dengan matlamat mahu mengubah agenda perpaduan umat kepada tujuan yang tersirat. Namun, perkara itu terdedah sehingga merosakkan dasar dan hala tuju sebenar yang tersurat.

“Bagaimanapun, PAS tetap berpegang kepada apa yang tersurat dan telah ditandatangani. Perkara ini diulang beberapa kali dalam tulisan yang lalu, bahawa PAS telah mengambil pendekatan politik ta‘awun yang diputuskan oleh al-Quran hasil Muzakarah Majlis Syura Ulama,” katanya dalam kenyataan hari ini.

Untuk rekod, pembentukan MN yang membawa agenda penyatuan ummah bagi mensejahterakan Malaysia yang majmuk ditandatangani antara PAS dan UMNO pada 14 September 2019.

Pada Perhimpunan Agung UMNO (PAU) 16 hingga 19 Mac lalu, isu berhubung MN turut dibangkitkan dengan beberapa perwakilan negeri mendesak UMNO memutuskan kerjasama dengan PAS.

Malah, Ketua UMNO Bahagian Pasir Puteh, Datuk Zawawi Othman berkata UMNO Kelantan menganggap parti itu tidak boleh bekerjasama dengan PAS selagi ada tiga ‘jahanam’ yang memimpinnya.

Gelaran itu diberikan kerana tiga pemimpin iaitu Abdul Hadi; Naib Presiden, Datuk Mohd Amar Nik Abdullah; dan Pengarah Pilihan Raya PAS Pusat yang juga Menteri Besar Kedah, Datuk Seri Muhammad Sanusi Md Nor, ‘bermulut jahat’.

Mengulas lanjut, Abdul Hadi berkata PAS tetap tidak mengadakan sebarang kerjasama dalam perkara dosa seperti meneruskan permusuhan serta kemungkaran, termasuk rasuah, politik wang, politik mahu jawatan, salah laku dan salah urus.

“Meraikan kemungkaran semata-mata kerana menjaga hati dan kepentingan yang salah dengan meninggalkan prinsip, adalah konsep ta‘awun (kerjasama) yang salah dan berdosa.

“Justeru, PAS menolak sesiapa sahaja yang mengambil pendekatan yang terpesong daripada konsep ta‘awun yang berlandaskan petunjuk al-Quran. Sekalipun ada perbezaan dan perpecahan yang berlaku dalam kalangan umat Islam sendiri, namun ada penyelesaiannya.

“PAS tetap beristiqamah atas prinsip tersebut, walaupun kehilangan kerusi. Bahkan, pernah dikeluarkan daripada kerajaan negeri dan kerajaan pusat,” katanya.

Kenyataan Abdul Hadi itu dilihat senada dengan Mursyidul Am PAS Datuk Hashim Jasin yang dilaporkan berkata Piagam MN telah berjaya menyatukan pengikut parti itu dan UMNO pada peringkat akar umbi yang telah ‘bermusuh’ sejak sekian lama kerana perbezaan ideologi politik.

Katanya, kejayaan menyatukan orang Melayu itu seharusnya diinsafi oleh pemimpin kedua-dua parti bagi mempertahankan MN.

Justeru, PAS akan berusaha mempertahankan MN meskipun ada pihak tertentu cuba untuk meruntuhkannya, katanya semalam.


Lebih 11.366 juta dos vaksin sudah diberikan sehingga semalam

Sehingga semalam sebanyak 11,366,710 dos suntikan vaksin Covid-19 sudah diberikan sejak Program Iminisasi Covid-19 Kebangsaan (PICK) dilancarkan di seluruh negara.

Daripada jumlah itu, 7,840,034 suntikan membabitkan dos pertama dan 3,526,676 dos kedua.

Menurut data dikeluarkan Jawanatkuasa Khas Jaminan Akses Bekalan Vaksin Covid-19 (JKJAV), tiga negeri merekodkan jumlah tertinggi pemberian suntikan kedua-dua dos ialah Selangor sebanyak 1,995,053 dos, disusuli Sarawak (1,940,364 dos) dan Kuala Lumpur (1,757,576 dos).

Sementara itu, Menteri Kesihatan Datuk Seri Dr Adham Baba menerusi hantaran Twitter hari ini berkata, semalam sahaja 291,217 dos suntikan vaksin Covid-19 diberikan di seluruh negara.

Beliau berkata lima negeri yang mencatatkan pemberian vaksin tertinggi semalam ialah Selangor dengan 50,607 orang, disusuli Kuala Lumpur (29,420) Sarawak (20,246), Negeri Sembilan (17,732) dan Perak (14,010).

Terdahulu Timbalan Perdana Menteri Datuk Seri Ismail Sabri Yaakob berkata Malaysia menghampiri sasaran mencapai imuniti kelompok selepas kadar vaksinasi harian di Malaysia yang kini melepasi kadar purata per kapita vaksinasi dunia.

“Vaksinasi harian (Malaysia) juga kebelakangan ini mencatat sejumlah 250,000 dos suntikan sehari secara konsisten, dan disasarkan 300,000 dos suntikan sehari, mulai bulan ini,” katanya.

Semalam 324,745 dos suntikan vaksin Covid-19 diberikan, menjadikan jumlah keseluruhan pemberian vaksin di seluruh negara kini 11,075,493 dos.


Pengeluaran RM10,OOO KWSP boleh dibuat menerusi portal khas

Sebuah portal khas disediakan bagi memudahkan pencarum Kumpulan Wang Simpanan Pekerja (KWSP) yang berhasrat untuk membuat permohonan pengeluaran khas RM10,000 yang diumumkan kerajaan bermula 1 April nanti.

Pengeluaran boleh dimohon menerusi portal pengeluarankhas.kwsp.gov.my yang juga boleh diakses menerusi aplikasi mudah alih i-Akaun.

Bagaimanapun, dana persaraan itu menggalakkan pencarum menyemak baki simpanan KWSP mereka melalui i-Akaun, aplikasi mudah alih i-Akaun atau kios KWSP sebelum membuat permohonan pengeluaran berkenaan.

“Dalam pengumuman pada 16 Mac lalu, KWSP memaklumkan permohonan untuk pengeluaran itu akan dibuka kepada ahli bawah usia 55 tahun, bermula 1 April ini dan tempoh permohonan berakhir pada 30 April, manakala pembayaran akan bermula pada 20 April ini.

“Jumlah maksimum yang boleh dikeluarkan ialah RM10,000 dan minimum RM50. Ahli perlu menggunakan sepenuhnya baki dalam Akaun 2 sebelum mengakses Akaun 1 mereka serta perlu mengekalkan jumlah minimum sebanyak RM100 dalam akaun.

“Pembayaran akan dibuat dalam satu bayaran sahaja dan dikreditkan ke dalam akaun bank simpanan atau semasa ahli yang perlu memastikan akaun bank mereka aktif dan bawah nama ahli sendiri. Akaun bersama atau yang didaftarkan di bawah nama syarikat adalah tidak dibenarkan,” kata KWSP.

Kenyataan itu memaklumkan, pencarum boleh membuat semakan status permohonan bermula 9 April melalui portal pengeluarankhas.kwsp.gov.my.

“Pengeluaran khas ini bertujuan membantu ahli yang masih terkesan dengan pandemik untuk memenuhi keperluan mendesak hari ini. KWSP mengingatkan ahli supaya mempertimbangkan jaminan pendapatan mereka pada masa depan dan hanya mengeluarkan simpanan sekiranya benar-benar perlu,” katanya.

KWSP memaklumkan, pencarum boleh berjumpa dengan pegawai khidmat nasihat ahli di mana-mana cawangan agensi berkenaan di seluruh negara untuk mendapatkan nasihat percuma mengenai simpanan mereka.

Maklumat lanjut mengenai kemudahan pengeluaran khas boleh diperoleh dengan menggunakan kemudahan ‘Ask ELYA’ dalam laman web KWSP di www.kwsp.gov.my, Facebook, Twitter dan Instagram KWSP atau menghubungi Hotline Pengeluaran Khas di talian 03-8922 4848, bermula 1 April ini.


Rakyat nak hidup normal, PKR sibuk mahu Anwar tanding di Tambun

Rakyat boleh menarik nafas lega dan mula menjalani hidup normal selepas penularan Covid-19 semakin reda, tetapi lainnya pula dengan parti pembangkang yang tidak habis-habis mendesak supaya Datuk Seri Anwar Ibrahim bertanding sana sini.

Terbaharu, Ketua PKR Cabang Tambun, Muhamad Arafat Varisai Mahamad mendesak Presiden PKR itu supaya bertanding di kerusi Parlimen itu pada Pilihan Raya Umum Ke-15 (PRU-15) dan meninggalkan Port Dickson kerana merasakan ia pilihan terbaik.

“Saya dan pimpinan cabang mempelawa Presiden PKR untuk bertanding di Parlimen Tambun dan ini adalah ketetapan yang diputuskan setakat ini.

“Kami mahukan Datuk Seri Anwar kerana sebelum ini apabila bertanding di Pulau Pinang, beliau menang begitu juga di Negeri Sembilan. Jadi kami mohon kali ini di Perak pula, kami rasa pilihan terbaik adalah Perak,” katanya dipetik laporan media.

Menurut Muhamad Arafat, rakyat Perak khususnya pengundi di Tambun juga memberi maklum balas positif mengenai pemilihan Anwar untuk bertanding di Parlimen itu.

“Inilah kemahuan rakyat dan mereka harapkan perkara itu berlaku. Jika menjadi kenyataan, ia akan membawa sinar kepada rakyat di Parlimen Tambun.

“Saya sendiri telah maklumkan perkara itu kepada Presiden parti, buat masa ini kita tunggu dan lihat apa keputusan Presiden dan pimpinan parti,” katanya.

Sebelum ini, PKR Perak juga menawarkan kepada Anwar untuk bertanding di kerusi negeri tersebut pada pilihan raya umum depan dengan harapan dapat menjadi Perdana Menteri (PM) Ke-10.

Ketua Pembangkang tersebut yang juga Ahli Parlimen (MP) Port Dickson gagal dalam cubaan menjadi PM Kesembilan diharapkan dengan menukar kerusi bertanding di Perak akan dapat mencapai cita-citanya itu selepas gagal berkali-kali.

Tawaran untuk bertanding di Perak itu dibuat oleh Pengerusi PKR negeri, Farhash Wafa Salvador Rizal Mubarak yang berharap idolanya itu dapat menerima tawaran tersebut bagi mencapai cita-citanya.

“Presiden sangat responsif dan positif dengan pelawaan itu. Insya-Allah kita tengok nanti,” katanya sebelum ini.

Anwar baru-baru ini gagal dalam cubaannya sekali lagi untuk menjadi PM selepas ditipu anak muridnya, Datuk Seri Ahmad Zahid Hamidi yang pada mulanya menyokongnya sebagai calon.

Sebaliknya, Presiden UMNO itu menukar sokongan apabila memberi sokongan kepada Naib Presidennya, Datuk Seri Ismail Sabri Yaakob untuk menjadi PM Kesembilan.

Anwar kempunan lagi apabila rancangan dan komplotnya dengan Zahid gagal susulan keputusan UMNO yang mengekalkan pendirian ‘No Anwar’ dan ‘No DAP’.

Selain itu, Anwar juga dikatakan punca utama UMNO kembali berkuasa di Putrajaya walaupun mereka menolak kumpulan kleptokrat sebelum ini tetapi kini sanggup menjalinkan kerjasama dengan mereka.

Malah, Anwar mengetuai blok pembangkang dalam memerterai memorandum persefahaman (MOU) dengan kerajaan Ismail Sabri.


Rosmah fail rayuan hari ini

Datin Seri Rosmah Mansor hari ini memfailkan rayuan di Mahkamah Rayuan terhadap keputusan Mahkamah Tinggi yang mensabitkannya dengan tiga pertuduhan rasuah melibatkan projek solar hibrid di sekolah-sekolah luar bandar di Sarawak.

Notis rayuan itu difailkan melalui e-mel oleh firma guaman Tetuan Akberdin & Co hari ini (2 September 2022).

Menurut notis rayuan, Rosmah berkata dia tidak berpuas hati dengan keseluruhan keputusan Hakim Mahkamah Tinggi Kuala Lumpur Mohamed Zaini Mazlan yang disampaikan pada Khamis (1 September 2022).

Rosmah juga merayu berhubung keputusan Mohamed Zaini menolak permohonannya meminta hakim menarik diri daripada meneruskan perbicaraan kesnya dan membuat keputusan.

Isteri bekas Perdana Menteri Datuk Seri Najib Razak itu memfailkan notis usul untuk menyingkir Mohamed Zaini pada 30 Ogos atas dakwaan “penghakiman yang bocor” dan permohonan itu ditolak pada hari sama penghakiman perbicaraan rasuahnya disampaikan.

Pada Khamis Mohamed Zaini telah mensabitkan Rosmah atas tiga pertuduhan mengikut Seksyen 16(a)(A) Akta Suruhanjaya Pencegahan Rasuah Malaysia (SPRM) 2009, melibatkan projek pembekalan dan pemasangan tenaga solar di 369 sekolah luar bandar di Sarawak bernilai RM1.25 bilion.

Dia didapati bersalah atas satu pertuduhan meminta RM187.5 juta dan dua pertuduhan menerima rasuah – RM1.5 juta dan RM5 juta – daripada bekas Pengarah Urusan Jepak Holdings Sdn Bhd, Saidi Abang Samsudin.

Suapan itu diterima melalui bekas pembantunya Datuk Rizal Mansor sebagai ganjaran untuk membantu Jepak Holdings mendapatkan Projek Sistem Hibrid Fotovolta Suria Bersepadu (PV) serta penyelenggaraan dan operasi genset/diesel untuk 369 sekolah bernilai RM1.25 bilion melalui rundingan terus daripada Kementerian Pendidikan.


PRU-15 wajar disegerakan, tapi kerajaan sekarang bukan satu parti: Annuar

Veteran UMNO Tan Sri Annuar Musa berpendapat Pilihan Raya Umum Ke-15 (PRU-15) wajar disegerakan sekiranya parti itu dan Barisan Nasional (BN) telah bersedia, namun terpulang kepada Perdana Menteri (PM) menentukan tarikhnya.

Pendapatnya bertentangan dengan Menteri Kesihatan Khairy Jamaluddin yang tidak bersetuju PRU-15 diadakan dalam masa terdekat selagi keadaan kesihatan rakyat belum stabil sepenuhnya akibat pandemik Covid-19. Berita berkaitan

Bagaimanapun, Annuar menegaskan bahawa apa yang perlu difahami sekarang ini ialah kerajaan sedia ada bukan kerajaan satu parti.

“Justeru, perbincangan dalam kerajaan juga wajib diambil kira selain peraturan dan peruntukan dalam Perlembagaan,” katanya mengulas desakan sekelompok ahli UMNO supaya PM membubarkan Parlimen setelah BN menang besar pada Pilihan Raya Negeri (PRN) Johor, semalam.

Semalam, laungan ‘bubar Parlimen’ bersahutan di ibu pejabat UMNO Johor, selepas BN menang lebih dua pertiga kerusi pada PRN Johor, sekali gus membentuk kerajaan baharu tanpa Perikatan Nasional (PN).

Terdahulu, Pengerusi PN Tan Sri Muhyiddin Yassin mengingatkan bahawa Perdana Menteri Datuk Seri Ismail Sabri Yaakob mesti berunding dengan gabungan itu sekiranya hendak membubar Parlimen.

“Secara umumnya PN mempunyai 72 Ahli Parliman (MP) manakala UMNO 42 MP,” katanya malam semalam sebagai mengulas desakan kelompok UMNO supaya PRU-15 diadakan.

Untuk rekod, Ismail Sabri  mendapat sokongan 114 Ahli Parlimen untuk dilantik menjadi PM, tetapi daripada jumlah itu hanya 42 MP terdiri daripada gabungan UMNO/BN, sementara selebihnya daripada beberapa parti komponen lain yang berada dalam PN, antaranya Bersatu, PAS, GPS dan beberapa sokongan MP Bebas lain.

Mengulas lanjut, Annuar yang juga Menteri Komunikasi dan Multimedia berkata PRU bukan suatu perkara kecil, apa lagi untuk membubarkan sebuah kerajaan yang sedang memerintah dengan mandat daripada hampir seluruh anggota Dewan Rakyat.

“Kebetulan pula PM mewakili parti minoriti (42/116 dalam Parlimen dianggotai 222 ahli) dalam gabungan pelbagai parti,” katanya menjelaskan PRU tidak boleh diadakan hanya untuk mengikut jerit pekik sekumpulan kecil yang sedang dalam euphoria kemenangan PRN.

Menurutnya apa yang lebih penting ialah tarikh pembubaran Parlimen itu mesti menjadi rahsia besar parti memerintah dan hak budi bicara PM.

“Lebih penting lagi, tarikh pembubaran mesti menjadi rahsia besar parti memerintah. Tidak pernah tarikh pilihan raya dan pembubaran kerajaan nak ditentukan melalui desakan terancang dan terbuka. Ia umpama memasang jerat di kepala sendiri. Ia harus kekal rahsia dan sebagai hak budi bicara PM.

“Pucuk pimpinan tertinggi parti harus berbincang dengan teliti, dan boleh memberi pandangan kepada Perdana Menteri,” katanya.

Berita berkaitan


Alasan Najib hanya ‘memancing’, serang hakim, kata pendakwaan

Pihak pendakwaan menyifatkan permohonan Datuk Seri Najib Razak untuk mengisytiharkan sabitan SRC International Sdn Bhd (SRC) sebagai terbatal dan tidak sah setelah menuduh Hakim Datuk Mohd Nazlan Mohd Ghazali berat sebelah, sebagai tidak lebih daripada “ekspedisi memancing yang nakal”.

Timbalan Pendakwa Raya Mohd Ashrof Adrin Kamarul berkata Najib gagal menunjukkan sebarang konflik kepentingan sebenar atau bayangkan di pihak Hakim Nazlan yang boleh diterjemahkan sebagai menimbulkan bahaya berat sebelah dalam perbicaraan SRC.

“Dakwaan Najib tidak lain hanyalah ‘hering merah’ untuk mengisytiharkan perbicaraan SRC sebagai terbatal.

“Perkara tidak relevan yang dibangkitkannya tidak lebih daripada khabar angin dan tidak boleh diterima, dan dalam apa jua keadaan tidak berkaitan dengan perbicaraan SRC,” katanya dalam afidavid yang dikemukakan kepada Mahkamah Persekutuan, semalam.

Ashrof juga berkata tiada bukti sama sekali bahawa Nazlan terlibat dalam penubuhan SRC seperti yang didakwa oleh bekas perdana menteri itu – yang sebenarnya adalah orang di sebalik penubuhan syarikat itu.

“Ini hanya meragukan dan dakwaan susulan terhadap Nazlan, yang tidak dapat mempertahankan dirinya secara peribadi daripada dakwaan palsu ini.

“Permohonan sekarang tidak lain hanyalah ekspedisi memancing untuk mendapatkan keterangan dan sama sekali tidak relevan dengan pertuduhan terhadap pemohon,” kata Ashrof dalam afidavit balasnya membantah permohonan Najib untuk mengemukakan bukti baharu dan mengisytiharkan sabitannya sebagai terbatal dan tidak sah.

Memetik laporan tahunan Maybank dari 2006 hingga 2014 yang berada dalam domain awam, beliau berkata semua bukti baharu yang cuba dikemukakan Najib sudah tersedia sejak permulaan perbicaraan.

Ashrof berkata media juga melaporkan secara meluas bahawa Nazlan sebelum ini merupakan Penasihat Agung Kumpulan dan Setiausaha Syarikat Maybank dan juga Ketua Kumpulan Perkhidmatan Korporat & Perundangannya ketika perbicaraan SRC bermula.

“Pemohon mengetahui kedudukan Hakim Nazlan dalam Maybank pada setiap masa penting semasa perbicaraan dan tidak membuat bantahan terhadapnya mengetuai perbicaraan SRC,” katanya.

Mengenai dakwaan Najib bahawa pihak pendakwaan telah menyekat bukti yang membawa kepada perbicaraan yang tidak adil, Ashrof berkata tiada perkara sedemikian berlaku.

Beliau berkata, pendakwaan dijalankan secara telus dan semua bukti yang berkaitan untuk melakukan pembelaan sedia ada pada perbicaraan.

Ashrof juga melihat bagaimana pihak pembelaan Najib berjaya mendapatkan akses kepada siasatan yang dikatakan Suruhanjaya Pencegahan Rasuah Malaysia (SPRM) berkaitan 1Malaysia Development Bhd (1MDB), yang sebenarnya tidak relevan dengan perbicaraan SRC.

Mengenai dakwaan Najib bahawa Nazlan mempunyai maklumat tentang bagaimana SRC telah ditubuhkan kerana beliau pernah menjadi peguam kepada Maybank, Ashrof berkata bukti semasa perbicaraan menunjukkan bahawa 1MDB sendiri yang bertanggungjawab mencadangkan penubuhan SRC.

Beliau berkata memo daripada Unit Perancang Ekonomi (EPU) Jabatan Perdana Menteri bertarikh 12 Oktober 2010 menunjukkan terdapat notofikasi Najib bersetuju dengan cadangan EPU untuk menubuhkan SRC.

Beliau berkata hanya selepas kelulusan EPU dan disokong Najib, 1MDB terus menubuhkan SRC International Sdn Bhd yang telah diperbadankan pada 4 Januari 2011.

“Jadi, jelas sekali mereka mempunyai semua bukti yang mereka ingin kemukakan sebagai bukti tambahan/baharu,” katanya.

Mengenai hujah Najib berhubung asal usul wang SRC RM42 juta yang telah berakhir dalam akaunnya, Ashrof berkata bukti secara muktamad menunjukkan bahawa wang itu dipindahkan dari akaun AmIslamic Bank SRC ke akaun AmIslamic Bank bekas perdana menteri dengan pengetahuan penuhnya.

“Tiada pertikaian daripada jejak wang bahawa RM42 juta telah dibawa keluar dari akaun bank SRC dan dibayar ke akaun banknya di AmIslamic Bank.

Najib telah memfailkan permohonan ini untuk menambah bukti baharu yang dikatakan berkaitan dengan Nazlan dengan matlamat utama untuk membatalkan perbicaraan.

Mahkamah Persekutuan seawal 29 April memaklumkan kedua-dua peguam Najib dan pihak pendakwaan bahawa akan mendengar rayuan kes SRC itu selama 10 hari dari 15 Ogos hingga 19 Ogos, dan dari 22 Ogos hingga 26 Ogos.

Rayuan SRC Najib di Mahkamah Persekutuan akan menjadi rayuan terakhirnya terhadap sabitan dan hukuman denda RM210 juta dan penjara 12 tahun.


Mat Sabu, Chin Tong dedah petikan laporan audit forensik projek LCS

Bekas Menteri Pertahanan Mohamad Sabu dan bekas timbalannya Liew Chin Tong hari ini mengeluarkan petikan daripada laporan audit forensik yang belum didedahkan mengenai skandal kapal tempur pesisir pantai (LCS) yang diarahkan pentadbiran Pakatan Harapan (PH) pada 2019.

Dalam satu kenyataan bersama, kedua-duanya juga mengecam kelewatan dalam menyahklasifikasikan laporan audit forensik, selain berkongsi beberapa petikan daripada Laporan Prosiding (Hansard) Jawatankuasa Kira-kira Wang Negara (PAC) bertarikh 8 Mac, yang mereka dakwa memberikan butiran keputusan audit itu.

Mereka menekankan bahawa salah laku ini hanya terbongkar selepas kerajaan PH memberi arahan untuk meneliti perkara itu.

“Laporan Jawatankuasa Tadbir Urus, Perolehan dan Siasatan Kewangan Kerajaan (JKSTUPKK) telah didedahkan semalam, tetapi laporan audit forensik dan surat teguran bekas Panglima Tentera Laut Tan Sri Ahmad Ramli Mohd Nor masih belum dinyahklasifikasikan.

“Pengauditan forensik Boustead Naval Shipyard Sdn Bhd (BNS) bermula pada 2019 seperti yang diarahkan oleh pentadbiran PH dan laporan itu disiapkan pada Julai 2020, selepas kejatuhan kerajaan PH.

“Atas sebab yang tidak diketahui, pihak pengurusan Boustead Heavy Industries Corporation Berhad (BHIC) memilih untuk menjalankan audit forensik bagi 2010 hingga 2014 sahaja.

“Bagaimanapun, dapatan pengauditan forensik ini juga amat mengejutkan,” kata mereka.

Mohamad dan Chin Tong berkata, semakan dan analisis dokumen serta sejarah urus niaga menunjukkan penyelewengan, penipuan dan salah urus, yang juga melibatkan pegawai kanan yang mengikut arahan secara buta tuli dan tidak menaikkan ‘red flags’ dalam perolehan tersebut.

“Pelanggaran tanggungjawab fidusiari amat jelas di situasi ini dan merupakan sebuah jenayah pecah amanah. Salah laku ini tidak akan terbongkar tanpa siasatan yang diarahkan oleh kerajaan PH,” kata mereka.

Kedua-duanya berkata pada halaman 27 laporan prosiding Jawatankuasa Kira-Kira Wang Negara (PAC), Pengarah Eksekutif Alliance Investigative and Forensic Accounting, Prabhat Kumar memberi keterangan bahawa mereka yang terlibat tidak berniat untuk menyiapkan projek LCS, tetapi hanya mempunyai niat untuk memaksimumkan keuntungan sendiri.

“Terma dan syarat usaha sama BHIC dan Rheinmetall Air Defence AG (RAD) (kedua-dua melalui anak syarikat) untuk menubuhkan Contraves Advanced Devices Sdn Bhd (CAD) berat sebelah dan memihak kepada RAD sehingga menjejaskan kepentingan BHIC.

“RAD mempunyai kuasa mutlak dalam pengurusan CAD. Keputusan ini juga menyukarkan akses kepada maklumat yang diperlukan untuk memahami butiran operasi perniagaan CAD dan menjalankan audit dalaman.

“Terdapat kepentingan dan tangan tersembunyi di dalam operasi syarikat di mana CAD digunakan sebagai kenderaan untuk menjalankan projek yang dikeluarkan oleh BNS,” katan mereka.

Mereka juga menegaskan bahawa Ahmad Ramli – yang merupakan pengarah urusan BHIC ketika itu – dan Anuar Murad selaku pengarah program LCS adalah pihak yang mengeluarkan Surat Perjanjian dan Perintah Perubahan tanpa mendapat pandangan daripada pasukan teknikal dan komersial, serta jawatankuasa pemandu LSC serta tidak melindungi BHIC.

“Mereka bertindak seperti mereka berdua sahaja dalam organisasi. Pada muka surat 22, Prabhat Kumar mengatakan bahawa ‘Adalah jelas bahawa dalam kes program LCS, Anuar bin Murad mengetepikan kuasa semua orang bawahannya, dan bertindak dengan cara seolah-olah mereka hanya dua orang dalam keseluruhan organisasi. ‘.”

“Ia adalah konflik kepentingan secara terang-terangan di mana Tan Sri Ramli adalah pengerusi Jawatankuasa Pemandu LCS dan CAD, dan pada masa yang sama juga Pengarah Urusan BHIC,” kata mereka.


Saintis awasi subvarian Omicron, semakin merebak di 40 negara

Saintis dilaporkan mula mengawasi dengan teliti subvarian versi Omicron Covid-19 yang ditemui baru-baru ini untuk menentukan bagaimana kemunculannya boleh menjejaskan penyebaran wabak itu pada masa hadapan.

Virus Omicron lebih awal kini telah menjadi varian dominan dalam beberapa bulan kebelakangan ini, tetapi pihak berkuasa kesihatan Britain telah mengenal pasti ratusan kes versi terbaharu, digelar BA.2, manakala data antarabangsa mencadangkan ia boleh merebak dengan agak cepat.

Menurut Pertubuhan Kesihatan Sedunia (WHO), kira-kira 8,000 kes dikenal pasti di lebih 40 negara, termasuk AS, India, Jerman dan Australia.

Di UK, kira-kira 426 kes telah dikesan sejak subvarian Omicron pertama kali ditemukan pada Disember lalu. Walaupun jumlah itu mungkin kelihatan kecil jika dibandingkan dengan puluhan ribu kes harian Covid-19 dalam tempoh dua bulan yang lalu, angka sebenar BA.2 dianggap akan berlipat kali ganda lebih tinggi kerana hanya sebahagian kecil daripada jangkitan yang diuji.

Agensi Keselamatan Kesihatan United Kingdom (UKHSA) mengenal pasti lebih 400 kes di Britain dalam 10 hari pertama bulan ini dan telah menunjukkan varian terbaharu telah dikesan di kira-kira 40 negara lain, menjadi penyumbang kepada sebahagian besar kes terbaharu di beberapa negara, termasuk India, Denmark dan Sweden.

UKHSA memberitahu mereka telah mengenal pasti subketurunan BA.2 sebagai varian dalam siasatan (VUI), kerana kesnya semakin meningkat walaupun, di Britain, versi awal Omicron pada masa ini kekal dominan.

Pihak berkuasa menggariskan bahawa “masih terdapat ketidakpastian tentang kepentingan perubahan pada genom virus”, yang memerlukan pengawasan kerana, selari, kes dalam beberapa hari kebelakangan ini menunjukkan peningkatan mendadak BA.2 terutaman di India dan Demark.

“Apa yang mengejutkan kami ialah kepantasan subvarian ini, yang telah menular ke tahap yang meluas di Asia, telah menguasai Denmark,” pakar epidemiologi Perancis Antoine Flahault memberitahu AFP.

Para saintis mesti menilai bagaimana virus itu, yang telah menimbulkan krisis kesihatan global terburuk dalam satu abad, terus berkembang dan bermutasi.

BA.2 masih belum ditetapkan sebagai varian yang membimbangkan (VOC), tetapi Dr Flahault berkata semua negara perlu berwaspada dengan perkembangan terkini ketika saintis meningkatkan pengawasan.

“(Perancis) menjangkakan peningkatan pada pertengahan Januari. Ia tidak berlaku dan mungkin itu disebabkan oleh subvarian ini, yang kelihatan sangat mudah ditularkan tetapi kurang ganas daripada BA.1,” katanya.

“Apa yang menarik minat kami adalah jika subvarian ini mempunyai ciri yang berbeza daripada BA.1 dari segi penularan dan keterukan jangkitan, kata agensi kesihatan awam Perancis pada hari Jumaat.

Sehingga kini, hanya segelintir kes BA.2 telah muncul di Perancis, tetapi negara itu memantau perkembangan semasa.

Dr Flahault, yang juga Pengarah Institut Kesihatan Global Universiti Geneva, menjelaskan kata kuncinya bukanlah ‘panik’ tetapi ‘berjaga-jaga’ kerana buat masa ini mereka mendapati kesan keterukan kes BA.2 adalah setanding dengan varian asal Omicron.

“Tetapi terdapat banyak soalan di atas meja” dan keperluan untuk memantau sifat varian baharu itu,” katanya.

“Pemerhatian awal dari India dan Denmark menunjukkan tiada perbezaan dramatik dalam keterukan berbanding BA.1,” kata Dr Tom Peacock, pakar virologi di Imperial College, London, sambil menambah varian terbaharu itu tidak seharusnya menjadi persoalan kepada keberkesanan vaksin sedia ada.

Dr Peacock menegaskan “kami tidak mempunyai pegangan yang kuat pada masa ini… berapa banyak lagi kebolehjangkitan BA.2 yang mungkin ada berbanding BA.1. Bagaimanapun, kami boleh membuat beberapa tekaan dan pemerhatian awal”.

Beliau menambah bahawa “kemungkinan terdapat perbezaan minimum dalam keberkesanan vaksin terhadap BA.1 dan BA.2. Secara peribadi, saya tidak pasti BA.2 akan memberi kesan yang besar terhadap gelombang Omicron semasa.

“Beberapa negara hampir, atau bahkan melepasi puncak gelombang BA.1. Saya akan sangat terkejut jika BA.2 menyebabkan gelombang kedua pada ketika ini.

“Walaupun dengan kebolehjangkitan yang lebih tinggi sedikit, ini sama sekali bukan perubahan Delta-Omicron dan sebaliknya berkemungkinan lebih perlahan dan lebih halus,” ramalnya. – Agensi


Macau Scam membimbangkan di Selangor, kerugian cecah RM19.8 juta

Polis Selangor menyifatkan jenayah penipuan Macau Scam di negeri itu berada di tahap membimbangkan dengan 156 kes dicatat melibatkan kerugian RM19.8 juta dalam tempoh Januari hingga April tahun ini.

Ketua Polis Selangor Datuk Arjunaidi Mohamed berkata daripada jumlah tersebut, majoriti daripadanya melibatkan penipuan transaksi dalam talian dengan menyamar antaranya sebagai penjawat awam dan penjualan barangan dalam kuantiti banyak.

“Yang paling tinggi melibatkan kes tipu menyatakan mereka (sindiket) adalah pegawai dari Lembaga Hasil Dalam Negeri (LHDN), Kumpulan Wang Simpanan Pekerja dan Tabung Haji. Ini melibatkan kerugian paling banyak,” katanya selepas Majlis Tamat Latihan dan Penyampaian Sijil Pelantikan Pegawai Sukarelawan Polis Siswa-Siswi (Kor Suksis) Universiti Teknologi Mara (UiTM) Shah Alam hari ini.

Arjunaidi berkata berdasarkan pemerhatian pihaknya mendapati mangsa kes tipu dalam talian meliputi semua golongan termasuk kakitangan kerajaan dan korporat.

Jelasnya, punca utama kes penipuan itu masih berleluasa adalah kerana mangsa mendapat panggilan cepat panik dan mempercayai individu yang menyamar khususnya sebagai penjawat awam atau penjual barangan.

“Misalnya, dia (penjenayah) telefon mangsa dan kata mereka dari LHDN…mereka selepas itu sambungkan panggilan ke pihak polis. Adalah tidak logik panggilan LHDN itu untuk sambungkan talian kepada pegawai penyiasat polis.

“LHDN dan polis mereka tidak pernah duduk sepejabat. Jadi kita nasihatkan orang ramai supaya tidak cepat panik kalau terima panggilan sebegini,” katanya.

Di samping itu, Arjunaidi berkata undang-undang sedia ada di bawah peruntukan Seksyen 420 Kanun Keseksaan iaitu tipu perlu dipinda agar ia seiring dengan teknologi yang kian berkembang.

“Undang-undang sedia ada tidak menepati keadaan sekarang dengan adanya sistem perbankan dan pemindahan wang dalam talian,” katanya.

Beliau berkata walaupun penjenayah tersebut ditangkap dan didakwa di mahkamah, jelasnya ia akan menimbulkan masalah dari segi pertuduhan kerana undang-undang sedia ada lebih melibatkan kes penipuan secara bersemuka. – Bernama


Hanya 14 pesakit meninggal semalam

Sebanyak 118 pesakit dilaporkan meninggal dunia semalam menjadikan kumulatif sejak wabak Covid-19 melanda negara awal tahun lalu kepada 26,683 kes.

Bagaimanapun, Kementerian Kesihatan (KKM) memaklumkan jumlah itu termasuk kes tertunggak, sedangkan pesakit yang meninggal dunia pada Ahad, 3 September 2021 hanya 14 orang.

Secara keseluruhan sejak penularan Covid-19 di Malaysia awal tahun lalu sehingga semalam, tujuh negeri dan Wilayah Persekutuan merekodkan angka kematian empat angka.

Selangor mencatat jumlah kematian tertinggi membabitkan 9,393 kes, diikuti Johor dengan 3,344 kematian; Kuala Lumpur (2,499); Sabah (2,265); Kedah (1,873); Pulau Pinang (1,404); dan Negeri Sembilan (1,198).

Perak pula merekodkan 903 kematian keseluruhan; Sarawak (882); Melaka (857); Kelantan (836); Pahang (595); Terengganu (386); Labuan (149); Perlis (77); dan Putrajaya (22 kematian)

Sementara itu, KKM juga memaklumkan sehingga semalam jumlah kes aktif terus turun kepada 150,317 kes berbanding 155,350 yang dicatat pada Sabtu.

Daripada jumlah itu, seramai 123,413 pesakit menjalani kuarantin di rumah, turun lagi berbanding 128,350 yang dicatat kelmarin, manakala 17,137 pesakit lagi sedang dirawat di Pusat Kuarantin dan Rawatan Covid-19 (PKRC) di seluruh negara.

Sementara itu sehingga semalam juga 8,907 pesakit sedang dirawat di hospital seluruh negara, meningkat berbanding 8,495 pesakit yang dilaporkan sehingga Sabtu.

Daripada jumlah yang dirawat di hospital, Selangor merekodkan 1,693 pesakit; Johor (1,232); Sarawak (1,031); Sabah (954); Kelantan (793); Perak (726); Pulau Pinang (494); Kedah (384); Pahang (374); Terengganu (298); Kuala Lumpur (283); Negeri Sembilan (227); Melaka (191); Perlis (163); Putrajaya (64 pesakit).

Sementara itu, seramai 860 pesakit, termasuk 478 yang memerlukan alat bantuan pernafasan, masih dirawat di unit rawatan rapi di seluruh negara.

Daripada jumlah itu 146 pesakit dirawat di Selangor; Sabah (117); Sarawak (103); Perak (90); Pulau Pinang (86); Johor (71); Kedah (68); Kelantan (63); Kuala Lumpur (29); Terengganu (24); Melaka (23); Pahang (22); Negeri Sembilan (sembilan); Perlis (enam); Putrajaya (dua); dan Labuan (satu).


Helah peniaga jual ‘daging segar’

Melembutkan daging sejuk beku dan kemudian menjualnya sebagai daging segar adalah antara helah peniaga untuk mengaut untung lebih.

Pengarah Kementerian Perdagangan Dalam Negeri dan Hal Ehwal Pengguna (KPDNHEP) Melaka berkata, helah itu dikesan anggota penguat kuasa yang melakukan pemantauan di Pasar Besar Melaka pada Jumaat.

Katanya, menerusi pemantauan kitu ada peniaga didapati menjual daging kerbau dengan harga RM22 berbanding harga ditetapkan RM20.

” Alasan yang diberi ialah dia sudah ‘melembutkan’ daging kerbau tersebut yang asalnya daging kerbau beku.

“Pegawai penguat kuasa telah memberi amaran, dan sekiranya berulang, tindakan kompaun atau denda akan dikenakan kepada peniaga berkenaan,” katanya selepas melakukan pemantauan pelaksanaan Skim Harga Maksimum Musim Perayaan Hari Raya Puasa 2021 di pasar berkenaan.

Beliau turut menasihati peniaga supaya bijak dalam memilih pemborong bagi memastikan bekalan diperoleh pada harga rendah.

“Ada penjual ayam beri alasan terpaksa naikkan harga sebab dia mendapatkan bekalan daripada pemborong atas pemborong dan juga faktor telah kenal lama pemborong.

“Penjual sepatutnya boleh mencari alternatif lain dengan mendapatkan bekalan lebih murah daripada peladang atau pemborong lain, dan mereka perlu bertimbang rasa dengan pengguna yang tertekan dengan kenaikan harga barang,” katanya.


Covid-19: 1,510 kes baharu

Sebanyak 1,510 kes baru Covid-19 dilaporkan hari ini menjadikan jumlah kumulatif jangkitan adalah 359,117 kes.

Dalam laporan harian Covid-19 Kementerian Kesihatan, Selangor mencatatkan 415 kes baharu, diikuti diikuti Sarawak (296 kes) dan Kelantan dengan 171 kes.


Saham judi naik selepas Anwar jadi PM, takkan tauke judi nak taja PN: Hadi

Datuk Seri Anwar Ibrahim dibidas PAS kerana mengaitkan dana judi dengan Perikatan Nasional (PN) semasa berkempen Pilihan Raya Umum Ke-15 (PRU-15) lalu.

Presiden PAS, Tan Sri Abdul Hadi Awang berkata secara faktanya saham berkaitan judi dan arak yang meningkat sebaik Anwar naik menjadi Perdana Menteri (PM) tetapi yang dituduhnya Perikatan Nasional (PN) pula menerima dana judi.

“Hanya akal yang berpusing sahaja boleh menerima tuduhan yang mengatakan bahawa tauke dan syarikat judi menyumbang kepada PN, sedangkan sahamnya jatuh menjunam setelah mendapat maklumat kemaraan PN dalam PRU15 yang lalu.

“Sahamnya hanya naik semula, apabila Pakatan Harapan (PH) mendapat kuasa secara luar biasa daripada amalan demokrasi yang bersih.

“Diikuti pula dengan pembentukan Kabinet yang tidak bersih, kerana telah membabitkan bekas banduan walaupun telah diampun, kluster mahkamah yang belum selesai perbicaraannya, pemberi dan penerima rasuah serta golongan penipu yang selari dengan kemahuan tauke dan syarikat judi,” katanya dalam satu kenyataan di Facebook hari ini.

Jika tauke judi menyumbang dana kepada PN semata-mata untuk menang PRU-15, Hadi menyifatkan ia sebagai tindakan yang bodoh kerana pastinya mereka berdepan kerugian yang lebih besar jika PN menjadi kerajaan pusat.

“Hal ini bermakna tauke judi itu sangat bodoh, walaupun pandai menipu dan paling banyak menyumbang rasuah kepada penerima rasuah yang ditarik bergabung dengan bekas banduan kluster mahkamah, sehingga menjadi penyokong kuat PH bagi menubuhkan kerajaan,” katanya lagi.

Abdul Hadi menjelaskan, apabila PAS memerintah Kelantan, kerajaan negeri mengambil satu langkah menutup tempat perjudian yang diharamkan oleh Islam dan diadakan dialog dengan pemimpin semua agama.

“Mereka memaklumkan bahawa judi turut diharamkan oleh semua agama. Selepas itu, kami menghadapi masalah apabila bidang kuasa kerajaan negeri hanya terhad kepada premis perjudian.

“Adapun lesen kebenaran berjudi adalah tertakluk di bawah bidang kuasa Kementerian Kewangan, dan Menteri Kewangan pada masa itu ialah Perdana Menteri sekarang yang dilantik oleh PH, merangkap Menteri Kewangan juga,” katanya.

Beliau berkata, selepas kerajaan PAS Kelantan, Terengganu dan Kedah menutup premis perjudian di bawah bidang kuasanya, tiba-tiba tindakan itu mendapat protes daripada parti komponen PH, walaupun dalam perkara yang hanya berkait dengan hak umat Islam.

“Malangnya, mereka yang berwajah Islam dalam PH diam membisu. Pepatah Melayu ada menegaskan, ‘Kalau rumah berdinding kaca jangan dikacau rumah orang lain, nanti kalau dibalas maka berkecailah dinding rumah kamu itu’.

“Mereka juga boleh melakukan dengan cara menipu orang-orang yang sangat bodoh, khususnya melalui media yang boleh melariskan penipuan itu, laksana penjual ubat yang boleh menjual biji-biji tahi kambing, jika pandai mensyarahkannya maka boleh ditafsirkan menjadi makjun yang laris dijual,” katanya.

Anwar dalam sidang medianya kelmarin mendedahkan kemungkinan PN memperoleh dana politik dari syarikat berkaitan perjudian bagi membiayai perbelanjaan pilihan raya.


Kerajaan Perak sudah haramkan ritual raja bomoh sejak 2015

Sebarang ritual atau upacara dilakukan raja bomoh atau nama sebenarnya, Ibrahim Mat Zin sudah diharamkan kerajaan Perak sejak 2015 lagi.

Pengharaman itu dijelaskan Timbalan Mufti Perak, Datuk Zamri Hashim yang menurutnya dibuat di bawah Seksyen 36 dan Seksyen 37 Enakmen Pentadbiran Agama Islam (Perak) 2004.

Menurut beliau, Jawatankuasa Fatwa Negeri yang bersidang pada 17 hingga 19 September 2014 telah memutuskan amalan perbomohan yang dilakukan oleh Ibrahim bertentangan dengan hukum syarak.

Katanya, umat Islam di negeri ini yang mengingkari fatwa berkenaan boleh dikenakan tindakan di bawah undang-undang yang dikuatkuasakan di Perak.

“Fatwa yang diwartakan menyebut sebarang upacara dan amalan perbomohan yang dilakukan oleh raja bomoh, Ibrahim Mat Zin ini menggunakan objek tertentu atau tanpa menggunakan apa-apa objek sama ada untuk tujuan perubatan, perbomohan atau selainnya adalah berlawanan dengan hukum syarak dan haram.

“Oleh demikian, umat Islam dilarang menyebar, mempromosikan fahaman dan ajaran, menghadiri apa-apa upacara yang dikaitkan dengan ajaran tersebut atau menyokong apa-apa aktiviti perbomohan sama ada secara langsung atau tidak langsung,” katanya menurut laporan Utusan Online.

Zamri berkata, umat Islam di negeri ini juga dilarang menerbit, memuat naik atau memuat turun apa-apa terbitan berbentuk risalah, media sosial, rakaman audio atau filem berkaitan aktiviti raja bomoh.

“Mana-mana orang Islam atau kumpulan yang menjadi ahli atau pengikutnya juga boleh dikenakan tindakan di bawah enakmen tersebut.

“Umat Islam perlu menjauhi sebarang upacara khurafat demi menjaga akidah dan kemuliaan Islam,” katanya.

Terdahulu, tular dalam media sosial video Ibrahim melakukan ritual menolak musibah banjir di Dataran Jabatan Pengairan dan Saliran (JPS), Teluk Intan.

Video berdurasi 25 minit yang tular di Facebook itu memperlihatkan Ibrahim bersama seorang wanita dikenali sebagai Puteri Zaleha membuat ritual tepung tawar dipercayai untuk menolak kejadian banjir.


Kerajaan jangka kutip RM272.6b tahun depan, susut 4.4 peratus

Kerajaan Persekutuan menjangkakan mengumpul RM272.6 bilion hasil pada 2023, susut 4.4 peratus daripada anggaran tahun ini.

Dalam Laporan Penunjuk Ekonomi Malaysia 2023 yang dikeluarkan sempena pembentangan Bajet tahun depan di Dewan Rakyat hari ini (7 Oktober 2023), kerajaan juga diunjur mengurangkan perbelanjaan mengurusnya sebanyak 4.3 peratus atau RM272.34 bilion pada 2023 berbanding anggaran disemak 2022 sebanyak RM284.7 bilion.

Bagi perbelanjaan pembangunan bersih, kerajaan juga dianggarkan membelanjakan sejumlah RM94.3 bilion, meningkat 32.4 peratus daripada tahun sebelumnya, dan tertinggi, sekali gus dianggap sebagai ‘bajet Pilihan Raya Umum Ke-15.

“Ke arah pertumbuhan inklusif dan mampan, kerajaan akan melaksanakan pembangunan dan menyediakan perkhidmatan awam bagi mengurangkan jurang perbezaan antara wilayah dan masyarakat.

“Untuk mencapai keterangkuman di seluruh negara, tumpuan akan diberikan kepada langkah untuk menaik taraf dan mengembangkan kemudahan pendidikan dan penjagaan kesihatan serta perhubungan pengangkutan dan komunikasi,” kata laporan itu.

Laporan itu menyatakan Bajet 2023 juga akan memberi tumpuan kepada pembangunan infrastruktur, dengan tumpuan khusus untuk meningkatkan kesalinghubungan, dari segi pengangkutan dan internet.

Kerajaan juga bersedia untuk mengurangkan perbelanjaannya dengan ketara terhadap Dana Covid-19 pada 2023, menandakan komitmennya kini difokuskan untuk membina daya tahan ekonomi dalam fasa pemulihan pasca pandemik.

Dalam unjuran 2023, kerajaan diramal menyumbang hanya RM5 bilion kepada Dana Covid-19 atau pengurangan 82.6 peratus daripada tahun sebelumnya.

Perkara di atas merujuk kepada dana amanah khusus yang ditubuhkan oleh kerajaan di bawah Akta Langkah Sementara bagi Pembiayaan Kerajaan (Penyakit Coronavirus 2019) untuk membiayai pakej rangsangan ekonomi dan pelan pemulihan.


Ustaz Kazim tarik diri bertanding tidak sampai 24 jam dicalonkan Zahid

Pendakwah bebas Datuk Mohd Kazim Elias atau Ustaz Kazim difahamkan sudah membuat keputusan untuk menarik diri daripada bertanding di Parlimen Larut.

Menurut laporan, Mohd Kazim membuat keputusan menarik diri itu tidak sampai 24 jam selepas Barisan Nasional (BN) menamakan beliau sebagai calon di kerusi Parlimen tersebut dalam Pilihan Raya Umum Ke-15 (PRU-15) malam tadi.

Untuk rekod, pencalonan Mohd Kazim itu kali pertama diterimanya selepas UMNO sebelum ini berkali-kali cuba menawarkan kerusi kepadanya untuk bertanding.

Pengerusi BN Perak, Datuk Seri Saarani Mohamad mengumumkan tempat Mohd Kazim akan digantikan Ketua Koordinator BN, Mohd Shafiq Fhadly Mahmud di Parlimen Larut.

Penarikan diri Mohd Kazim dilihat akan menjadi satu tamparan kepada Pengerusi BN, Datuk Seri Ahmad Zahid Hamidi yang sudah pun menerima tekanan daripada akar umbi ekoran pemilihan calon tidak menepati kehendak pengundi di kawasan.


Anwar berjaya yakinkan DAP untuk selamatkan Zahid dan Najib

Persetujuan DAP untuk menerima dua pemimpin utama UMNO, Datuk Seri Ahmad Zahid Hamidi dan Datuk Seri Najib Razak yang terpalit dengan kes mahkamah ke dalam kerjasama politik berjaya diyakinkan Ketua Pembangkang, Datuk Seri Anwar Ibrahim yang menjadi orang tengah dalam rundingan tersebut.

Ia bukan satu rundingan yang mudah untuk mendapatkan persetujuan DAP bagi menerima Zahid dan Najib, bagaimanapun sumber Agenda Daily mendedahkan Setiausaha Agung DAP Lim Guan Eng yang juga sedang berdepan kes rasuah terowong berjaya dipujuk Anwar untuk menerima tokoh UMNO tersebut.

Jelas sumber, selepas kejayaan rundingan tersebut baharu Zahid dan Najib bersungguh-sungguh dan bekerja keras bagi mendapatkan Ahli-ahli Parlimen UMNO yang lain untuk menyeberang bersama blok Pakatan Harapan, ia walaupun nampak mustahil sebelum ini tetapi sudah menampakkan sinar di hujung terowong.

Anwar menjadi pendamai antara DAP dengan Zahid dan Najib, oleh sebab itu walaupun suatu masa dahulu berseteru kini mereka sudah bertaut menjadi rakan baik demi satu matlamat yang sama iaitu menjatuhkan kerajaan Perikatan Nasional (PN) dipimpin Perdana Menteri Tan Sri Muhyiddin Yassin.

DAP menjadi kunci dalam memastikan kerjasama tersebut berjaya kerana jumlah kerusi Parlimen terbanyak dimiliki mereka dalam Dewan Rakyat, apabila DAP memberi komitmen untuk menerima Zahid dan Najib ia adalah satu pencapaian yang amat membanggakan Anwar.

Kini tinggal masa yang sesuai untuk memerterai perjanjian tersebut di Dewan Rakyat kelak apabila tiba masa usul undi percaya dibawa ke Parlimen pada September nanti.

“Anwar sudah berjaya memujuk DAP untuk bekerjasama dengan Zahid dan Najib, jika tidak mana datang kepercayaan kedua-dua orang kuat UMNO itu untuk bekerjasama dengan DAP.

“Saya tidak tolak perjanjian tersebut sudah ada hitam putihnya kerana itu antara syarat yang diletak Zahid dan Najib, mereka tidak mahu lagi episod sama berulang semasa menjalinkan kerjasama dengan Muhyiddin… Ia kerana Muhyiddin tidak membantu mereka berdua (Zahid dan Najib) untuk menyelamatkan mereka dalam kes-kes mahkamah yang sedang dihadapi,” kata sumber.

Pendedahan sumber tersebut dilihat selari dengan kenyataan Muhyiddin dalam sidang media sebelum ini yang mendakwa ditekan oleh beberapa individu kerana tidak tunduk kepada desakan mereka untuk campur tangan dalam kes mahkamah.

Jelas sumber, Guan Eng yang juga sedang berdepan kes mahkamah tidak mempunyai pilihan dan Anwar menggunakan kesempatan tersebut untuk menyakinkan pemimpin nombor satu DAP itu untuk bersetuju bekerjasama dengan Zahid dan Najib.

Bagaimanapun, Zahid dan Najib kini sedang berdepan halangan apabila tidak semua Ahli-ahli Parlimen UMNO yang sedia mengikut mereka menyeberang, ia berbeza dengan Ahli-ahli Parlimen DAP yang setia bersama Anwar dan sanggup mengikut apa sahaja arahan Presiden PKR itu.

“Masalahnya sekarang, hanya beberapa orang sahaja yang mengikut cakap Zahid dan Najib, tidak semua Ahli-ahli Parlimen UMNO yang bodoh dan terikut-ikut dengan rentak Zahid dan Najib.

“Guan Eng berjaya yakinkan pemimpin dalam DAP yang Anwar akan dapat mengawal semua Ahli-ahli Parlimen UMNO, ia termasuk Zahid dan Najib… mereka ini tidak akan berani melawan Anwar kerana kuasa yang dipegangnya sebagai bakal Perdana Menteri, mustahil kedua-dua pemimpin UMNO itu berani melawannya,” kata sumber.

Sekiranya kerjasama ini berjaya direalisasikan, ia kali pertama dalam sejarah politik negara apabila seteru selama berdekad-dekad akan menjadi rakan gabungan politik bersama.


Penasihat FDA syor Moderna sebagai dos penggalak

Panel penasihat vaksin untuk Pentadbiran Makanan dan Ubat-ubatan (FDA) Amerika Syarikat (AS) semalam bersetuju meluluskan penggunaan kecemasan bagi dos penggalak vaksin Covid-19 jenis Moderna.

Jawatankuasa Penasihat Vaksin dan Produk Biologi FDA menggalakkan penggunaan dos penggalak itu kepada golongan berumur lebih 65 tahun dan individu berumur 18 hingga 64 tahun yang berisiko tinggi mendapat jangkitan Covid-19 yang kritikal.

Xinhua melaporkan, pemberian suntikan dos penggalak itu juga disyorkan kepada pekerja yang terdedah kepada bahaya mendapat jangkitan berpunca daripada faktor pekerjaan atau keadaan hidup seseorang.

Populasi yang disasarkan untuk dos penggalak Moderna adalah sama dengan yang ditetapkan oleh vaksin Pfizer bulan lalu.

Persetujuan kelulusan akhir oleh FDA mengenai dos penggalak Moderna dijangka akan dimuktamadkan dalam tempoh beberapa hari lagi. – Agensi


Omicron: Indonesia tangguh umrah hingga tahun depan

Indonesia menangguhkan semua perjalanan jemaah umrahnya ke Arab Saudi hingga awal tahun depan setelah Presiden Joko Widodo (Jokowi) merayu rakyat republik itu untuk tidak melakukan perjalanan ke luar negara.

Langkah itu dibuat bagi mengelak penularan varian baharu Covid-19, Omicron, daripada merebak di Indonesia. Negara itu setakat ini mengesahkan tiga jangkitan varian itu telah dikesan.

Menteri Hal Ehwal Agama Indonesia, Yaqut Cholil Qoumas juga menasihatkan umat Islam di negara itu supaya menangguhkan perjalanan ke tanah suci.

Ketua Pengarah Hal Ehwal Haji dan Umrah Indonesia, Hilman Latief berkata keputusan itu dibuat setelah pihaknya mengadakan perbincangan dengan Persatuan Penganjur Umrah dan Pelancongan (PPIU).

“Kami mengutamakan melindungi jemaah umrah di tengah-tengah pandemik Covid-19, terutamanya selepas varian baharu yang dipanggil Omicron muncul.

“Atas sebab ini, pelepasan jemaah umrah akan ditangguhkan sehingga awal 2022. Kami berharap keadaan segera pulih,” katanya.

Latief menambah, PPIU turut menyokong keputusan kerajaan untuk menangguhkan umrah.

Beliau mengakui ada rasa kecewa yang timbul berikutan rancangan umrah yang tertangguh dalam tempoh yang lama, namun semua pihak difahamkan bahawa wabak itu belum berakhir, dan varian baharu turut muncul.

“Masih ada harapan untuk berangkat mengerjakan umrah walaupun jumlahnya sudah berkurangan. Secara amnya, PPIU memahami dan mematuhi peraturan kerajaan untuk menangguhkan perjalanan ke luar negara,” katanya.

Latief melahirkan keyakinan bahawa rayuan ini akan terpakai untuk semua rancangan penerbangan di luar negara dan bukan sahaja untuk umrah. – Agensi


Benarkah Sulaiman dipaksa letak jawatan Ketua Menteri Melaka?

Lima daripada enam ketua UMNO bahagian di Melaka berharap Datuk Seri Sulaiman Md Ali akan kekal sebagai Ketua Menteri (KM) sehingga tamat penggal pentadbiran setelah Barisan Nasional (BN) menguasai negeri itu pada Pilihan Raya Negeri tahun lalu.

Kelima-lima UMNO bahagian itu ialah Kota Melaka; Tangga Batu; Hang Tuah Jaya; Jasin; dan Alor Gajah.

Manakala UMNO bahagian Masjid Tanah tidak disebut dalam kenyataan Timbalan Pengerusi Badan Perhubungan UMNO Melaka Datuk Seri Mohamad Ali Mohamad, ketika menafikan Sulaiman dipaksa meletak jawatan.

Memetik laporan Bernama, Mohamad Ali berkata dakwaan bahawa Sulaiman dipaksa menandatangani surat peletakan jawatan sebagai Ketua Menteri Melaka, adalah fitnah dan tidak berasas.

Sebaliknya menurut beliau, Sulaiman yang juga Ahli Dewan Undangan Negeri (ADUN) Lendu, akan terus memegang jawatan itu sehingga tamat penggal seperti mana yang dipersetujui sebelum ini.

“Pucuk pimpinan tertinggi UMNO dan lima Ketua UMNO Bahagian di Melaka iaitu Kota Melaka, Tangga Batu, Hang Tuah Jaya, Jasin dan Alor Gajah, telah setuju menjadikan Sulaiman sebagai Ketua Menteri.

“Kami berharap Sulaiman akan terus memegang jawatan itu sehingga habis tempoh jawatannya iaitu selama lima tahun,” katanya ditemui pada Majlis Rumah Terbuka Dewan Undangan Negeri Sungai Udang dan Parlimen Tangga Batu malam tadi.

Semalam, terdapat dakwaan yang dimuat naik di sebuah akaun Facebook kononnya Sulaiman telah dipaksa menandatangani surat perletakan jawatan sebagai Ketua Menteri Melaka.

Dalam pada itu, Mohamad Ali yang juga Timbalan Yang Dipertua Dewan Negara berkata UMNO Melaka akan terus menyokong dan mempertahankan Sulaiman daripada diganggu pihak tertentu yang mahu menjatuhkannya.

“Saya berharap mulai hari ini, tidak akan timbul lagi desas-desus yang mengatakan ada orang akan menggantikan Sulaiman seperti mana yang dilaporkan sebelum ini,” katanya.

Sulaiman mengangkat sumpah sebagai Ketua Menteri Melaka ke-13 di Pejabat Yang Dipertua Negeri Melaka pada 21 Nov tahun lepas, selepas Barisan Nasional memenangi Pilihan Raya Negeri (PRN) Melaka.

Ini merupakan kali kedua Sulaiman dilantik sebagai Ketua Menteri Melaka selepas pertama kali dilantik ke jawatan berkenaan pada 9 Mac 2020, menggantikan Adly Zahari yang dilantik Ketua Menteri Melaka ke-11 pada 11 Mei 2018.


Hargai pengorbanan guru, kata Muhyiddin

Bersempena sambutan Hari Guru hari ini, Tan Sri Muhyiddin Yassin menggesa orang ramai menghargai pengorbanan warga pendidik yang bertungkus lumus dan bekerja keras dalam menjalankan tanggungjawab mereka tanpa mengira apa jua keadaan sekalipun.

Mantan Perdana Menteri itu berkata pengorbanan besar guru khususnya semasa pelaksanaan Perintah Kawalan Pergerakan (PKP) ketika ancaman Covid-19 adalah sangat penting kerana masih meneruskan tanggungjawab mereka untuk mendidik pelajar walaupun disaat negara diserang virus merbahaya itu.

Muhyiddin yang juga Pengerusi Majlis Pemulihan Negara (MPN) itu berkata, para pelajar pada waktu itu tidak dapat ke sekolah kerana semua sekolah dan institusi pendidikan terpaksa ditutup bagi mengekang penularan wabak berbahaya tersebut.

“Bagaimanapun, warga pendidik tidak berdiam diri dan meneruskan tanggungjawab sebagai seorang guru dengan melaksanakan pengajaran dan pembelajaran secara dalam talian bagi memastikan murid dan pelajar dapat belajar seperti biasa,” kata Muhyiddin dalam hantaran di akaun Facebook hari ini.

Dalam pada itu, beliau berkata, kerajaan juga telah memperkenalkan DidikTV bagi memudahkan pengajaran dan pembelajaran di rumah terutamanya bagi pelajar luar bandar yang mempunyai akses internet dan peranti terhad.

“Setelah pandemik reda dan murid sudah dapat kembali belajar semula, sebahagian besar sekolah memperkenalkan pula program ‘Catch Up’ kepada murid-murid yang terjejas bagi memastikan mereka tidak jauh ketinggalan atau tercicir dalam pelajaran.

“Sungguh besar pengorbananmu wahai warga pendidik dan tidak mampu dibalas dengan apa juga harta dunia. Hanya ALLAH sahaja yang dapat membalas segala jasa dan khidmat bakti anda selama ini,” ujarnya.

Selain itu, menurutnya, sambutan Hari Guru pada tahun ini akan lebih meriah terutamanya di peringkat sekolah memandangkan negara sudah memasuki fasa peralihan endemik dan sudah tidak ada lagi sekatan untuk mengadakan majlis atau acara sambutan termasuk Hari Guru.

“Gunakanlah peluang ini untuk mengeratkan lagi silaturahhim sesama guru atau dengan anak murid.

“Sempena sambutan Hari Guru, saya ingin merakamkan penghargaan dan terima kasih yang tidak terhingga kepada seluruh warga pendidik di negara ini atas segala jasa dan pengorbanan mereka mendidik anak bangsa menjadi warga berguna sekali gus menyumbang kepada pembangunan dan kemajuan negara,” jelasnya.


29 Ogos pengurusan kes sebabkan kematian 8 remaja

Mahkamah Rayuan menetapkan 29 Ogos bagi pengurusan kes selanjutnya dalam rayuan seorang kerani wanita terhadap sabitan dan hukuman penjara kerana memandu secara melulu sehingga menyebabkan kematian lapan remaja menaiki basikal yang diubah suai dikenali sebagai basikal lajak.

Tarikh itu ditetapkan selepas pengurusan kes di hadapan Timbalan Pendaftar Mahkamah Rayuan Tan Chai Wei secara dalam talian hari ini, menurut Bernama.

Peguam Harvinderjit Singh yang mewakili Sam Ke Ting, semasa dihubungi berkata timbalan pendaftar menetapkan tarikh tersebut kerana rekod rayuan belum siap.

“Pada pengurusan kes akan datang, kami akan mengemaskinikan perkara itu (rekod rayuan),” katanya.

Pada 18 April, Mahkamah Rayuan memberi kebenaran kepada Sam untuk merayu terhadap hukuman penjara enam tahun dan denda RM6,000 yang dikenakan oleh Mahkamah Tinggi Johor Bahru.

Mahkamah Rayuan juga membenarkan permohonan Sam untuk menangguhkan pelaksanaan hukuman penjara dan bebas dengan ikat jamin RM10,000 dengan seorang penjamin sementara menunggu pendengaran rayuannya.

Hakim Mahkamah Tinggi Datuk Abu Bakar Katar menjatuhkan hukuman penjara dan denda ke atas Sam selepas membenarkan rayuan pihak pendakwaan untuk mengetepikan keputusan Mahkamah Majistret pada 10 Okt tahun lepas, yang melepas dan membebaskan wanita itu.

Beliau juga memerintahkan wanita itu dikenakan hukuman penjara enam bulan sekiranya gagal membayar denda dan larangan memandu selama tiga tahun selepas tamat menjalani hukuman.

Sam yang berusia 22 tahun ketika kejadian, didakwa melakukan kesalahan itu pada 3.20 pagi, 18 Feb 2017 di Jalan Lingkaran Dalam, Johor Bahru, Johor.

Lapan remaja yang maut dalam tragedi itu ialah Mohamad Azrie Danish Zulkefli, 14; Muhamad Shahrul Izzwan Azzuraimie, 14; Muhammad Firdauz Danish Mohd Azhar, 16; Fauzan Halmijan, 13; Mohamad Azhar Amir, 16; Muhammad Harith Iskandar Abdullah, 14; Muhammad Shahrul Nizam Marudin, 14 dan Haizad Kasrin, 16.


PRN: Lapan tunjang, 24 strategi, 145 pendekatan PN Demi Bangsa Johor

Perikatan Nasional melancarkan manifesto PRN Johor hari ini.

Perikatan Nasional (PN) hari ini mengetengahkan lapan tunjang, 24 strategi dan 145 pendekatan Demi Bangsa Johor pada Pilihan Raya Negeri (PRN) 12 Mac ini.

Lapan Tunjang Demi Bangsa Johor itu ialah:

1. Kepimpinan Berintegriti Dan Bebas Rasuah;
2. Keutuhan Ekonomi;
3. Keutamaan Tangani Kos Sara Hidup;
4. Keprihatinan Kepada Rakyat;
5. Kesejahteraan Sosial;
6. Kecekapan Infrastruktur;
7. Kerancakan Sektor Pelancongan; dan
8. Kelestarian Alam Sekitar.

Berikut adalah lapan tunjang, 24 strategi dan 145 pendekatan yang ditawarkan PN kepada bangsa Johor

TUNJANG 1 – Kepimpinan Berintegriti dan Bebas Rasuah

Strategi 1
Memperteguh Kepimpinan Dan Tadbir Urus Berintegriti Serta Mewujudkan Negeri Bebas Rasuah

1. Mendokong pemimpin dan tadbir urus berintegriti, bebas rasuah serta menolak penyalahgunaan kuasa;
2. Melaksanakan pembangunan negeri berdasarkan nilai moral, etika dan integriti;
3. Memastikan hasil sumber bumi Johor digunakan sebaiknya untuk pembangunan negeri dan rakyat;
4. Melantik pengerusi Jawatankuasa Kira-Kira Raya Johor dalam kalangan Ahli Dewan Undangan Negeri (ADUN) pembangkang;
5. Mewajibkan ADUN untuk membentangkan laporan perbelanjaan peruntukan Dewan Undangan Negeri (DUN) bagi tatapan orang awam; dan
6. Memperkenalkan Program Keutuhan Kepimpinan Johor yang fokus kepada sistem nilai serta bersandarkan aspek kerohanian kepada pemimpin di semua peringkat, termasuk daerah dan kampung.

Strategi 2
Meningkatkan Kecekapan Penyampaian Perkhidmatan Kerajaan Negeri

1. Memperkasakan tadbir urus syarikat milik Kerajaan Negeri dan menyusun semula syarikat bagi mengoptimumkan penjanaan keuntungan serta meningkatkan daya saing di peringkat global;
2. Mengoptimumkan pendigitalan perkhidmatan awam negeri, termasuk pihak berkuasa tempatan (PBT);
3. Meningkatkan ketelusan penyampaian bantuan Kerajaan Negeri bagi memastikan pengagihan yang adil dan saksama kepada semua lapisan masyarakat;
4. Merakyatkan perkhidmatan awam negeri melalui program town hall bersama rakyat secara berkala;
5. Meningkatkan penglibatan wakil persatuan perniagaan dan pertubuhan bukan Kerajaan (NGO) sebagai ahli majlis daerah/perbandaran/bandaraya;
6. Meningkatkan libat urus bersama wakil industri dan masyarakat dalam merangka polisi Kerajaan Negeri; dan
7. Meningkatkan ketelusan dalam perolehan Kerajaan Negeri, termasuk penyelenggaraan jalan negeri, jalan PBT dan jalan kampung.

TUNJANG 2 – Keutuhan Ekonomi

Strategi 1
Memperkasa Masa Depan Ekonomi Johor

1. Menyediakan Pelan Sedekad Ekonomi Johor 2022 – 2032 yang menyeluruh dan holistik dengan:

2 Menubuhkan Task Force Pulih Johor bagi melaksana inisiatif pemulihan ekonomi dan kebajikan pekerja yang terkesan akibat pandemik Covid-19 khususnya penutupan sempadan Johor – Singapura;
3. Menyediakan insentif khas bagi menggalakkan penyertaan pelabur asing dan domestik dalam industri strategik dan berimpak tinggi seperti petroleum, infra digital serta elektrikal dan elektronik dengan kerjasama Kerajaan Persekutuan;
4. Mempercepatkan pelaksanaan Pembangunan Bersepadu Penapisan Minyak dan Petrokimia (RAPID) bagi menjadi hab industri hiliran minyak dan gas serantau dengan kerjasama Kerajaan Persekutuan dan Petronas;
5. Merancakkan pembangunan Zon Ekonomi Khas Pagoh, termasuk menarik pelabur daripada syarikat gergasi tempatan dan antarabangsa;
6. Mengoptimumkan potensi hab logistik Gerbang Selat Melaka – Johor dengan kerjasama Kerajaan Persekutuan untuk menaik taraf pelabuhan utama bagi meningkatkan aksesibiliti, kemudahan logistik dan integrasi dengan kawasan perindustrian sekitar;
7. Memperkasakan Johor sebagai hab pengeluaran makanan negara dengan meningkatkan produktiviti taman kekal pengeluaran makanan dan zon pengeluaran makanan serta memperkukuhkan rantaian bekalan melalui penggunaan teknologi digital dan penambahbaikan prasarana;
8. Menjadikan Johor sebagai hab digital negara dengan menarik pelabur daripada syarikat teknologi antarabangsa serta menyediakan akses kepada tenaga hijau dan pekerja mahir dalam kalangan anak Johor;
9. Merancakkan pembangunan industri tenaga hijau dengan memudah cara penyediaan tanah ladang solar, penggunaan sisa sawit dan pertanian untuk biojisim serta pemberian insentif khas pembangunan tenaga angin;
10. Mengukuhkan kerjasama ekonomi serantau Johor – Indonesia – Singapura melalui kolaborasi pemain industri utama serta pusat penyelidikan dalam bidang pelancongan, kesihatan dan agromakanan;
11. Menjadikan wilayah utara Johor sebahagian daripada Koridor Ekonomi Pantai Timur bagi mengoptimumkan potensi pembangunan ekonomi kawasan berkenaan dengan kerjasama Kerajaan Persekutuan; dan
12. Mengoptimumkan hasil pertanian dan perikanan serta industri hiliran yang bernilai tinggi melalui penggunaan teknologi digital, peralatan moden dan pemasaran yang cekap dengan kerjasama Kerajaan Persekutuan.

Strategi 2
Memperkasa PMKS Sebagai Pemangkin Ekonomi

1. Memberikan pengecualian sepenuhnya bayaran lesen perniagaan bagi PMKS di seluruh negeri Johor untuk tempoh 5 tahun;
2. Memperkenalkan Skim Prihatin PMKS bagi membantu usahawan Johor yang terkesan akibat pandemik COVID-19 menerusi bantuan dana, kemahiran dan latihan;
3. Merancakkan penglibatan perusahaan mikro, kecil dan sederhana (PMKS) sebagai pemangkin pembangunan ekonomi negeri Johor dengan menyediakan hab PMKS yang dilengkapi dengan kemudahan bersesuaian mengikut keunikan sektor ekonomi kawasan berkenaan; dan
4. Meningkatkan kerjasama PMKS dengan syarikat berkaitan Kerajaan (GLCs) dan pemain industri utama serta institusi latihan kemahiran bagi memaksimumkan potensi PMKS.

Strategi 3
Menjana Peluang Pekerjaan Berkualiti Dan Berpendapatan Tinggi

1. Menstruktur semula ekonomi negeri dengan memberi fokus kepada penyediaan pekerjaan berkualiti dan berpendapatan tinggi dalam industri strategik serta meningkatkan peluang pekerjaan mahir dan separa mahir untuk semua lapisan masyarakat;
2. Menyediakan lebih banyak peluang pekerjaan bagi graduan pendidikan dan latihan teknikal dan vokasional (TVET) melalui kerjasama strategik antara Kerajaan Negeri, pemain industri antarabangsa serta institusi TVET; dan
3. Memperkasakan program peningkatan kemahiran dan latihan semula (reskilling and upskilling) bagi meningkatkan kebolehpasaran pekerja dan padanan pekerjaan.

TUNJANG 3 – Keutamaan Tangani Kos Sara Hidup

Strategi 1
Meringankan Kos Sara Hidup

1. Memperkenalkan skim air percuma sebanyak 20 meter padu kepada isi rumah berpendapatan rendah;
2. Memperluaskan program Jualan Prihatin Rakyat di setiap daerah;
3. Memperkenalkan bakul makanan Johor Prihatin yang diagihkan secara berkala kepada keluarga yang memerlukan;
4. Meningkatkan kecekapan rantaian bekalan makanan, termasuk jualan terus dari ladang serta penambahan lokasi dan kekerapan pasar tani;
5. Memperkasakan penyelarasan dan memudah cara pengagihan bantuan daripada Kerajaan Persekutuan dan Kerajaan Negeri serta sumbangan zakat bagi memastikan tiada kumpulan yang memerlukan tercicir, termasuk OKU;
6. Mewujudkan Dana Kebuniti Johor bagi menggalakkan aktiviti pertanian komuniti dengan kerjasama Kerajaan Persekutuan, pihak swasta dan NGO;
7. Mengoptimumkan penggunaan tanah terbiar milik Kerajaan Negeri untuk aktiviti pertanian dan dijadikan pusat pengumpulan hasil pertanian, perikanan dan penternakan;
8. Memperkasakan perkhidmatan Bas Muafakat Johor bagi mengoptimumkan akses pengangkutan yang menyeluruh kepada kumpulan yang memerlukan; dan
9. Meningkatkan pemantauan serta penguatkuasaan kawalan harga barang dan perkhidmatan dengan kerjasama masyarakat, PBT dan Kerajaan Persekutuan.

Strategi 2
Meningkatkan Pendapatan Kumpulan Sasar

1. Menambah pendapatan petani, penternak dan nelayan dengan memberi fokus kepada aktiviti pertanian bernilai tinggi seperti jagung bijirin, nanas premium dan akuakultur;
2. Memperkasakan penglibatan petani, penternak dan nelayan dalam industri hiliran seperti penghasilan makanan sejuk beku melalui penyelarasan bantuan, latihan dan pemasaran dengan kerjasama Kerajaan Persekutuan;
3. Menjamin pendapatan petani dengan memudah cara dan memperbanyakkan program ladang kontrak dengan kerjasama agensi Kerajaan dan pihak swasta;
4. Menyediakan bantuan khas kepada penjaja dengan memberi pengurangan bayaran lesen dan sewa tapak perniagaan secara one-off; dan
5. Menyediakan bantuan khas kepada nelayan berdaftar yang terkesan akibat projek pembangunan di pesisir selat Johor.

TUNJANG 4 – Keprihatinan Rakyat

Strategi 1
Memperkasa Peranan Belia Dalam Pembangunan Negeri

1. Memperkenalkan pelan 5 tahun lonjakan sosioekonomi belia Johor melalui penekanan kepada aspek pendidikan, keusahawanan, pembangunan prasarana serta pembangunan modal insan dan sahsiah;
2. Menubuhkan Institut Kepimpinan Anak Muda Johor untuk melahirkan pemimpin muda yang berdaya saing di peringkat global melalui kerjasama Kerajaan Persekutuan dan pihak swasta;
3. Mewujudkan Dewan Undangan Negeri Belia sebagai platform rasmi untuk suara aspirasi generasi belia seluruh Johor;
4. Meningkatkan penglibatan belia anak kelahiran Johor sebagai ahli majlis daerah/perbandaran/bandaraya;
5. Meningkatkan penyertaan persatuan dan NGO belia dalam pembentukan polisi Kerajaan Negeri;
6. Memperbanyakkan latihan yang menawarkan sijil kemahiran bagi menyediakan tenaga kerja mahir dan separa mahir melalui kerjasama Kerajaan Persekutuan dan pemain industri;
7. Mewujudkan pusat sehenti bagi memudah cara dan menyelaraskan bantuan Kerajaan dan pihak swasta serta sumbangan zakat kepada anak muda Johor yang mendapat tawaran ke institusi pendidikan seperti IPTA dan sekolah berasrama sepenuhnya;
8. Menyediakan komputer riba dan bantuan tunai kepada anak muda Johor daripada keluarga kurang berkemampuan yang berjaya melanjutkan pengajian ke IPTA;
9. Melaksanakan Program Belia Digital Johor bagi meningkatkan kemahiran dan kepakaran digital, termasuk dalam bidang animasi, grafik dan pengekodan;
10. Memperkasakan koperasi anak muda Johor melalui program latihan dan khidmat nasihat yang menekankan kepada pengurusan dan tadbir urus koperasi yang cekap dan berdaya maju, termasuk digitalisasi;
11. Mewujudkan Dana Digital Niaga bagi membantu peniaga muda Johor mengoptimumkan potensi perniagaan melalui penggunaan teknologi digital serta menyediakan khidmat nasihat dan latihan berkaitan;
12. Menjadikan Johor negeri terunggul dalam bidang sukan dengan menyediakan kemudahan sukan berkualiti, termasuk membina, menaik taraf dan menyelenggara stadium serta kompleks sukan komuniti dengan kerjasama Kerajaan Persekutuan dan pihak swasta;
13. Menyediakan Geran Johor Juara bagi memperkasa persatuan atau kelab sukan untuk melahirkan bakat berpotensi dalam kalangan anak muda Johor;
14. Menyediakan bantuan baucar tunai kepada belia daripada keluarga kurang berkemampuan untuk mendapatkan lesen motosikal;
15. Menyediakan perlindungan insurans takaful percuma kepad anak muda Johor dalam industri gig dengan kerjasama Kerajaan Persekutuan dan Pertubuhan Keselamatan Sosial (SOCSO);
16. Menyediakan pusat sehenti program perumahan belia bagi menyelaras bantuan berkaitan perumahan yang disediakan oleh Kerajaan dan pihak swasta serta menawarkan khidmat nasihat mengenai pemilikan dan penyewaan rumah;
17. Menawarkan perkhidmatan kaunseling secara percuma, ‘Hear Me’ kepada anak muda dengan kerjasama Kerajaan Persekutuan dan pihak swasta; dan
18. Memperkenalkan Geran Khas eSukan untuk usahawan belia bagi menyediakan fasiliti eSukan yang akan menggalakkan penyertaan anak muda Johor dan seterusnya melahirkan pemain eSukan bertaraf dunia.

Strategi 2
Meningkatkan Penyertaan Wanita Dalam Sektor Ekonomi

1. Membangunkan pelan 5 tahun lonjakan sosioekonomi wanita Johor yang menyeluruh meliputi aspek pendidikan, keusahawanan, kerjaya dan keluarga;
2. Memastikan penyertaan sekurang-kurangnya 30% wanita dalam lembaga pengarah dan pengurusan tertinggi syarikat milik Kerajaan Negeri serta agensi Kerajaan Negeri;
3. Meningkatkan penglibatan suri rumah, ibu tunggal dan orang kurang upaya (OKU) wanita dalam bidang keusahawanan serta menyediakan latihan teknologi digital dan khidmat nasihat melalui kerjasama agensi Kerajaan dan pihak swasta; dan
4. Memperkasakan koperasi wanita dalam aktiviti ekonomi terutama perusahaan mikro, kecil dan sederhana dengan menyediakan insentif serta latihan dan khidmat nasihat, termasuk berkaitan teknologi digital.

Strategi 3
Memperkukuh Institusi Kekeluargaan Dan Komuniti

1. Menyediakan dana khas untuk pasangan belia Johor yang baru berkahwin;
2. Menyediakan pusat sehenti, termasuk perkhidmatan bergerak yang menawarkan bantuan kebajikan, khidmat kaunseling, khidmat guaman, tempat perlindungan serta lain-lain bantuan melalui kerjasama Kerajaan Persekutuan;
3. Memperkasakan pertubuhan seperti Yayasan Pembangunan Keluarga Darul Ta’zim dan NGO berkaitan dalam melaksanakan program perlindungan sosial;
4. Menyediakan lebih banyak pusat penjagaan kanak-kanak di agensi Kerajaan Negeri;
5. Memperkenalkan insentif khas bagi menggalakkan pihak swasta menyediakan pusat penjagaan kanak-kanak di tempat kerja melalui kerjasama Kerajaan Persekutuan;
6. Mengoptimumkan penggunaan pusat komuniti dan padang awam di setiap daerah untuk program dan aktiviti pembangunan sahsiah serta sukan untuk kanak-kanak;
7. Memberi bantuan J-Kids sebanyak RM150 kepada setiap anak kelahiran Johor daripada keluarga berpendapatan rendah;
8. Menambah lebih banyak taska komuniti di lokasi bersesuaian bagi membantu keluarga berpendapatan rendah yang memerlukan; dan
9. Memperkenalkan Surau Prihatin Johor yang merupakan surau bergerak di kawasan tumpuan orang ramai seperti tapak pasar malam dan karnival.

Strategi 4
Mempertingkat Kesejahteraan Warga Emas

1. Memperkasakan pusat komuniti di setiap daerah dengan pelbagai aktiviti untuk warga emas, termasuk kesihatan dan kerohanian;
2. Menaik taraf taman rekreasi dan tempat riadah dengan kemudahan mesra warga emas;
3. Menyediakan program serta latihan bersesuaian kepada pesara penjawat awam yang ingin melibatkan diri dalam aktiviti ekonomi dan kesukarelawan;
4. Menyediakan Kad Sejahtera Johor, iaitu skim perlindungan takaful kepada warga emas; dan
5. Menambah Pusat Aktiviti Warga Emas (PAWE) di setiap daerah dengan kerjasama Kerajaan Persekutuan.

Strategi 5
Memperkasa Orang Kurang Upaya (OKU)

1. Meningkatkan penglibatan OKU dalam pembentukan polisi Kerajaan Negeri;
2. Meluaskan akses OKU kepada pendidikan dan perkhidmatan kesihatan dengan penyediaan fasiliti dan kemudahan mesra OKU;
3. Meningkatkan penyediaan kemudahan dan fasiliti mesra OKU yang berkualiti di semua bangunan awam dan premis swasta dengan kerjasama Kerajaan Persekutuan;
4. Memperkenalkan Dana Niaga OKU bagi membantu OKU menceburi bidang keusahawanan serta menyediakan latihan kemahiran dan khidmat nasihat, termasuk inovasi dan pendigitalan, untuk mengoptimumkan potensi perniagaan;
5. Menambah baik pusat pemulihan OKU di setiap daerah serta memperkasa program pemulihan, termasuk rawatan perubatan dan latihan vokasional dengan kerjasama Kerajaan Persekutuan; dan
6. Melaksanakan inisiatif Road to Paralympics bagi mencungkil lebih banyak bakat OKU muda yang berpotensi dalam bidang sukan dan seterusnya digilap untuk bersaing di peringkat antarabangsa.

Strategi 6
Memajukan Sosioekonomi Masyarakat Orang Asli

1. Memperkukuhkan kerjasama dengan Kerajaan Persekutuan dan Jabatan Kemajuan Orang Asli (JAKOA) bagi:

2. Menyediakan komputer riba dan bantuan tunai kepada anak orang asli yang berjaya melanjutkan pengajian ke IPTA; dan
3. Meningkatkan kemasukan murid orang asli yang berpotensi di sekolah asrama sepenuhnya melalui kerjasama dengan Kerajaan Persekutuan.

Strategi 7
Mensejahterakan Komuniti FELDA

1. Memperkukuhkan kerjasama dengan Kerajaan Persekutuan dan Lembaga Kemajuan Tanah Persekutuan (FELDA) bagi:

2. Menetapkan kadar premium tanah sebanyak RM1.00 sekaki persegi bagi semua lot tanah yang diluluskan oleh Kerajaan Negeri di bawah Program Pemberimilikan Lot Tanah Generasi Baharu FELDA untuk tujuan pembinaan rumah oleh generasi baharu FELDA.

TUNJANG 5 – Kesejahteraan sosial

Strategi 1
Memperhebat Generasi Pewaris Johor Melalui Pendidikan Berkualiti

1. Menjadikan Hab Pendidikan Tinggi Pagoh (HPTP) sebagai bandar ilmu serantau dengan menyediakan insentif khas dan persekitaran kondusif untuk institusi pendidikan TVET serta institusi pengajian tinggi tempatan dan antarabangsa;
2. Menyediakan kuota khas kemasukan anak Johor ke institusi pengajian tinggi awam di negeri Johor dalam bidang sains, teknologi, kejuruteraan dan matematik (STEM) dan menyediakan bantuan pendidikan yang bersesuaian dengan kerjasama Kerajaan Persekutuan dan pihak swasta;
3. Menjadikan Kolej Pengajian Islam Johor sebagai institusi pendidikan Islam yang berprestij;
4. Membina sekolah baharu di kawasan padat penduduk dan menaik taraf serta menyelenggara fasiliti pendidikan bagi menyediakan akses pendidikan berkualiti dengan kerjasama Kerajaan Persekutuan;
5. Membina pusat Genius KURNIA untuk anak-anak istimewa Johor dengan kerjasama Kerajaan Persekutuan;
6. Memudah cara penyediaan kemudahan Internet berkelajuan tinggi di sekolah Kerajaan bagi memperkasa pendidikan digital dengan kerjasama Kerajaan Persekutuan;
7. Mempergiatkan kerjasama dengan pihak awam dan swasta untuk menyediakan peranti digital kepada murid;
8. Menempatkan murid berpotensi daripada keluarga yang kurang berkemampuan di sekolah asrama sepenuhnya melalui kerjasama dengan Kerajaan Persekutuan;
9. Memberi fokus kepada murid yang tercicir daripada sistem pendidikan, termasuk murid berkeperluan khas (MBK) untuk mendapatkan akses kepada pendidikan berkualiti melalui kerjasama dengan Kerajaan Persekutuan;
10. Menyediakan bantuan penyelenggaraan kepada semua sekolah agama yang berdaftar di bawah Jabatan Agama Islam Johor dengan kerjasama Kerajaan Persekutuan dan pertubuhan bukan Kerajaan (NGO) yang berkaitan;
11. Memantapkan kurikulum sekolah agama negeri Johor dan profesionalisme warga pendidikan bagi memperkasa syiar Islam; dan
12. Memperkasakan sekolah agama negeri Johor dengan menyediakan fasiliti pengajaran dan pembelajaran yang lebih kondusif dan moden, termasuk pendigitalan serta latihan berkaitan kepada warga pendidik.

Strategi 2
Meningkatkan Penyampaian Perkhidmatan Kesihatan

1. Mempercepatkan pembinaan dan naik taraf hospital/klinik kesihatan yang dilengkapi fasiliti terbaik, termasuk parkir dengan kerjasama Kerajaan Persekutuan;
2. Menyediakan Skim Takaful Prihatin Johor kepada keluarga atau individu berpendapatan rendah untuk mendapatkan rawatan di hospital dan klinik swasta; dan
3. Menyediakan Kad Prihatin Johor kepada keluarga atau individu berpendapatan rendah untuk mendapatkan rawatan di klinik swasta.

Strategi3
Meningkatkan Akses Perumahan Mampu Milik

1. Melaksanakan pengagihan rumah mampu milik kepada rakyat secara telus;
2. Mempercepatkan dan memudah cara pembinaan rumah mampu milik yang berkualiti melalui kerjasama dengan Kerajaan Persekutuan dan pihak swasta;
3. Mempercepatkan pemulihan projek rumah mampu milik yang terbengkalai dengan kerjasama Kerajaan Persekutuan;
4. Memastikan pemaju menyiapkan kuota rumah mampu milik dengan segera atau akan disenarai hitam sekiranya gagal;
5. Menambah rumah transit dan projek perumahan rakyat di kawasan terpilih untuk sewaan kepada pasangan belia yang baru berkahwin; dan
6. Mempergiatkan penyelenggaraan kemudahan guna sama di kawasan perumahan berstrata dengan kerjasama Kerajaan Persekutuan dan pihak swasta.

Strategi 4
Memperkasa Keselamatan dan Ketenteraman Awam

1. Membanteras kemasukan pendatang asing tanpa izin (PATI) dengan memperketatkan kawalan keselamatan di kawasan perairan sempadan negara dengan kerjasama Kerajaan Persekutuan;
2. Mempergiatkan operasi penguatkuasaan terhadap PATI di seluruh negeri, termasuk operasi penangkapan PATI dengan kerjasama Kerajaan Persekutuan; dan
3. Meningkatkan kualiti pemantauan keselamatan berdigital di kawasan bandar utama, termasuk tambahan CCTV polis dan butang kecemasan, dengan kerjasama Kerajaan Persekutuan.

Strategi 5
Memperkukuh Perpaduan Bangsa Johor

1. Menyediakan Dana Harmoni Johor bagi pelaksanaan program perpaduan untuk menyemarak semangat kesepaduan rakyat berbilang kaum;
2. Melaksanakan Program Sejahtera Johor pada setiap hari Sabtu di mana pelbagai aktiviti perpaduan, sukan dan kerohanian serta riadah keluarga dan komuniti diadakan di pusat komuniti desa, padang awam dan taman rekreasi; dan
3. Memperkasakan Komuniti Rukun Tetangga (KRT) melalui latihan dan penyediaan peralatan untuk kawalan keselamatan serta memperbanyakkan aktiviti kesukarelawan.

TUNJANG 6 – Kecekapan Infrastruktur

Strategi 1
Memperkukuh Kecekapan Infrastruktur

1. Menyegerakan pembinaan jalan baharu serta menaik taraf jalan dan jambatan sedia ada, termasuk pelebaran lebuh raya bagi meningkatkan akses di kawasan bandar dan luar bandar dengan kerjasama Kerajaan Persekutuan;
2. Memastikan pembinaan jalan dan jambatan baharu dari Penchu, Tangkak ke Paya Ronggang, Muar dapat dilaksanakan mengikut perancangan dengan kerjasama Kerajaan Persekutuan;
3. Memudah cara pelaksanaan infrastruktur utama seperti Projek Landasan Berkembar Elektrik Gemas – Johor Bahru, Sistem Transit Rapid Johor Bahru – Singapura (RTS) dan Sistem Bas Rapid Transit (BRT) bagi memastikan projek dapat disiapkan berdasarkan perancangan projek dengan kerjasama Kerajaan Persekutuan; dan
4. Meningkatkan kecekapan perkhidmatan pengangkutan awam dengan penambahbaikan sistem dan prasarana yang bersepadu dan menyeluruh melalui kerjasama Kerajaan Persekutuan dan pihak swasta 5 Mempromosi serta mengoptimumkan potensi Lapangan Terbang Antarabangsa Senai sebagai hab pengangkutan kargo udara serantau.

Strategi 2
Memperluas Bekalan Elektrik dan Air Bersih

1. Meningkatkan akses bekalan elektrik dan air bersih yang cekap dan menyeluruh di bandar dan luar bandar, termasuk kawasan pedalaman dan kepulauan melalui kerjasama dengan Kerajaan Persekutuan.

Strategi 3
Meningkatkan Akses Liputan Perkhidmatan Telekomunikasi/Internet

1. Menyegerakan dan memudah cara pelaksanaan liputan Internet 5G di bandar besar dan kawasan strategik melalui kerjasama Kerajaan Persekutuan; dan
2. Mempercepatkan perluasan infrastruktur hotspot WiFi percuma di pusat tumpuan ramai, termasuk di pusat komuniti dan pusat kegiatan belia.

TUNJANG 7 – Kerancakan Sektor Pelancongan

Strategi 1
Memacu Industri Pelancongan Johor

1. Memanfaatkan keunikan alam semula jadi serta warisan sejarah Johor dalam mengoptimumkan penawaran produk pelancongan bernilai tinggi;
2. Merancakkan sektor agropelancongan melalui program ‘Johor Agro Visit’ yang menawarkan gabungan produk agropelancongan untuk tujuan farmstay dan latihan pertanian;
3. Menjadikan Johor sebagai pilihan utama destinasi aktiviti sukan dan rekreasi seperti sukan lasak dan berbasikal dengan menyediakan infrastruktur yang kondusif;
4. Mempergiatkan penganjuran acara dan festival bertaraf kebangsaan dan antarabangsa, termasuk sukan dan kebudayaan;
5. Memperbanyakkan kemudahan perkhidmatan Meetings, Incentives, Conferences & Exhibitions (MICE) yang dilengkapi dengan fasiliti bertaraf dunia;
6. Meningkatkan kualiti fasiliti dan kemudahan asas di destinasi tarikan pelancong, termasuk di pantai dan pulau; dan
7. Meningkatkan potensi industri pelancongan kesihatan dan kesejahteraan melalui pemasaran menyeluruh di peringkat antarabangsa.

TUNJANG 8 – Kelestarian Alam Sekitar

Strategi 1
Mengutamakan Kelestarian Alam Sekitar Dalam Pembangunan Negeri

1. Menyegerakan pelaksanaan projek tebatan banjir dan menyediakan pelan induk kesiapsiagaan Kerajaan Negeri dalam mendepani bencana alam;
2. Menaik taraf sistem saliran dan perparitan di kawasan berkepadatan tinggi bagi mengatasi masalah banjir kilat;
3. Menggalakkan penggunaan teknologi hijau dan cekap tenaga seperti pemasangan panel solar di bangunan Kerajaan Negeri dan pihak swasta;
4. Mempergiatkan aktivit pemuliharaan ekosistem marin bagi melestarikan kawasan perairan serta memperkaya hasil sumber laut, khususnya untuk nelayan pesisir pantai;
5. Meningkatkan kecekapan pengurusan pelupusan sisa pepejal melalui pendekatan mengubah sisa kepada tenaga serta memproses sisa pepejal organik menerusi pengkomposan berskala industri;
6. Meningkatkan kawalan dan pemantauan pengoperasian kilang perindustrian dan melaksanakan pemutihan kilang haram;
7. Menggalakkan pihak swasta menyediakan stesen pengecas kenderaan elektrik di lokasi bersesuaian melalui penyediaan insentif khas; dan
8. Menjadikan sungai-sungai di negeri Johor sebagai sungai terbersih di Malaysia melalui program Sungai Johor Lestari yang menekankan kerjasama masyarakat, agensi Kerajaan serta pihak swasta.

Sehubungan itu, PN juga menyatakan ikrar iaitu:

Kami Berikrar
Sekiranya Rakyat Johor Memilih Perikatan Nasional
Untuk Menerajui Dan Mengemudi Pentadbiran Kerajaan Negeri
Kami Akan Menjunjung Prinsip Raja Berperlembagaan
Dan Memperteguh Anggota Kepimpinan Pilihan Rakyat
Dengan Menawarkan Pentadbiran Yang Bertunjangkan
Integriti, Bebas Rasuah Dan Menolak Penyelewengan
Serta Mengutamakan Kepentingan Rakyat
Demi Kesejahteraan Bangsa Johor
Kami Merangka Satu Tawaran Yang Menyeluruh,
Menyentuh Setiap Ceruk Dan Seluruh Pelosok Johor
Bagi Memastikan Tiada Seorang Pun Dipinggirkan
Daripada Mengecapi Limpahan Manfaat
Pembangunan Ekonomi Pesat Di Negeri Johor
Barisan Kepimpinan Perikatan Nasional
Akan Sentiasa Menjadi Perisai Untuk Rakyat
Dan Menawarkan Penyelesaian Terbaik Untuk Kesejahteraan
Pemuda-Pemudi, Wanita, Warga Emas,
Orang Kurang Upaya, Kanak-Kanak Dan Seluruh Lapisan Masyarakat
Kami Akan Sentiasa Memperteguh
Kerjasama Erat Dengan Kerajaan Persekutuan
Bagi Memastikan Setiap Tawaran Dapat
Dilaksanakan Dengan Lancar, Teratur Serta
Tanpa Sebarang Salah Guna Kuasa Dan Rasuah
Bagi Memastikan Tawaran Ikrar Ini Dipenuhi,
Sebuah Jawatankuasa Khas Pemantau Pelaksanaan
Akan Ditubuhkan Dan Dianggotai Bangsa Johor
Daripada Golongan Profesional Dan Berpengalaman.


[KEMAS KINI] Semakin ramai pesakit sembuh, 184 pula meninggal

Jumlah kes sembuh harian pesakit Covid-19 semakin meningkat apabila dalam tempoh 24 jam sehingga 12 tengah hari tadi sebanyak 9,471 kes dilaporkan di seluruh negara.

Ketua Pengarah Kesihatan Tan Sri Dr Noor Hisham Abdullah dalam kenyataan petang ini berkata angka itu menjadikan kes sembuh keseluruhan kepada 834,858 berbanding jumlah kumulatif kes sebanyak 996,393 kes.

Beliau berkata dalam tempoh itu juga 184 kematian direkodkan menjadikan kumulatif sebanyak 7,902 kes.

“Sebanyak 153,633 kes masih aktif sehingga sekarang. Seramai 950 pesakit kini dirawat di unit rawatan rapi dan 468 memerlukan bantuan alat pernafasan,” katanya.

Terdahulu beliau memaklumkan jumlah jangkitan harian hari ini sebanyak 15,902 kes. Pecahan kategori kes hari ini adalah seperti berikut:

Kategori 5 (kritikal, gunakan ventilator): 260 kes (1.6%)
Kategori 4 (perlu oksigen): 129 kes (0.8%)
Kategori 3 (radang paru-paru): 127 kes (0.8%)
Kategori 2 (gejala ringan): 6,901 kes (43.4%)
Kategori 1 (tiada gejala): 8,485 kes (53.4%)

“Ini adalah berdasarkan keadaan klinikal mereka semasa baharu didiagnos Covid-19. Ada di antara mereka kekal di kategori yang sama sepanjang tempoh jangkitan, namun ada juga yang berubah status sama ada bertambah baik, atau merosot ke kategori lebih tinggi.

Dr Noor Hisham berkata secara keseluruhannya, pada mula didiagnos, 3.2 peratus kes dilaporkan hari ini berada pada kategori 3 hingga 5 dan 96.8 peratus kes pada kategori 1 dan 2.

“Apabila dilihat senario di hospital-hospital, sememangnya pesakit kategori 3 hingga 5, peratusannya adalah jauh lebih tinggi. Ini kerana kebanyakan pesakit kategori 1 & 2 adalah diisolasi di rumah (berisiko rendah dan mempunyai kediaman yang sesuai/memenuhi syarat),” katanya.

Namun berdasarkan angka harian yang direkodkan sebelum ini, pesakit Kategori 5 yang didiagnos awal semakin melonjak.

Pada 20 Julai lalu pesakit Kategori 5 yang dicatatkan sebanyak 65 kes dan jumlah itu kekal pada 21 Julai. Pada Khamis lalu jumlah pesakit Kategori 5 yang dikesan pula sebanyak 13 kes sebelum naik semula kepada 29 kes pada Jumaat 23 Julai.

Bagaimanapun, jumlah pesakit Kategori 5 yang direkodkan hari ini menyaksikan lonjakan kepada 260 kes.

Sementara itu, Dr Noor Hisham berkata 27 lagi kluster membabitkan 15 jangkitan tempat kerja, kluster komuniti (tujuh), kluster pusat tahanan (dua), dan masing-masing satu kluster pendidkan tinggi, kumpulan berisiko tinggi dan import, dikesan dalam tempoh berkenaan.

Kluster tempat kerja membabitkan Johor, Kuala Lumpur, Selangor, Kedah, Perak, Kelantan, Melaka dan Pahang.

Selangor, Sabah, Kelantan, Terengganu dan Pahang turut mencatatkan kluster komuniti.

Pahang, Kuala Lumpur, Johor, Kelantan, dan Sabah turut merekodkan kluster pusat tahanan, pendidikan tinggi, kumpulan berisiko tinggi dan import.

Data 24 Julai 2021


UMNO dan Amanah diperalatkan DAP untuk menentang PAS: Hadi

Dua parti Melayu, UMNO dan Parti Amanah sedang diperalatkan DAP supaya menyerang PAS tanpa mereka sedari, kata Tan Sri Abdul Hadi Awang.

Presiden PAS itu mendakwa DAP menggunakan strategi Inggeris dengan menjadikan bangsa yang dijajah Gurkha sebagai tentera barisan hadapan bagi menentang musuh.

Ujarnya, UMNO bersama Parti Amanah digunakan sebagai askar ‘Gurkha’ untuk melawan parti sebangsa dan seagama.

Jelasnya, Parti Amanah ditubuhkan dan bersama dalam Pakatan Harapan (PH) sehingga diletakkan sebagai calon bagi menentang PAS khususnya di kawasan campuran yang mempunyai pendukung DAP.

Pemimpin Parti Amanah juga diberikan tempat dalam Kabinet dan syarikat berkaitan kerajaan setelah PH berjaya menubuhkan kerajaan.

Bukti Amanah menjadi Gurkha DAP apabila calon parti itu mendapat undi hampir 100 peratus daripada kalangan penyokong DAP dan sedikit undi tambahan daripada orang Melayu yang ‘pening akalnya’ atau yang dapat dibeli.

Malahan, Hadi berkata Parti Amanah juga menjadi jurucakap DAP bagi menyerang PAS.

“PAN (Parti Amanah) cukup berjasa kepada DAP, sehingga sanggup menjadi benteng pertahanannya yang tidak perlu diarah kerana berjaya mendapat tarbiah yang mencapai tahap wala’ kepada DAP, laksana askar Gurkha dalam tentera British.

“Adapun mereka memakai unifom berceloreng Islam dan Melayu walaupun terkoyak lusuh bagi menjimatkan belanja.

“Malah, mereka menggunakan senjata tiruan yang berjenama Islam. Antaranya dengan menunjukkan amar ma‘ruf dan nahi munkar yang sangat nyata koyaknya,” kata Hadi menurut laporan MalaysiaGazette.

UMNO pula didakwa telah terkeluar daripada dasar dan landasan asal perjuangan membela agama, bangsa dan tanah air merupakan Gurkha baharu DAP.

Katanya, ada dalam kalangan UMNO kini menjadi tentera pelatih Gurkha sehingga meletakkan ‘kedua-dua belah kaki’ untuk bersama DAP dan PKR dengan penuh wala’.

“Kenyataan beberapa pemimpin tertinggi UMNO yang cuba mempertahankan DAP telah menunjukkan berlakunya proses latihan (eksesais) untuk menjadikan UMNO sebagai anggota baharu dalam pasukan Gurkha DAP.

“Sehinggakan, pemimpin itu terpaksa melakukan kempen betapa perlunya UMNO bersama DAP dengan alasan parti itu telah menerima Islam dalam Perlembagaan Persekutuan termasuk hak istimewa bangsa Melayu dan bumiputera,” katanya lagi.


Zahid bidas pembangkang takut PRU-15, cabar disegerakan

Datuk Seri Ahmad Zahid Hamidi membidas pembangkang sebagai penakut untuk berdepan pilihan raya umum ke-15 (PRU-15) dan hanya tahu memberi banyak alasan untuk mengelak daripada ia dijalankan.

Presiden UMNO itu berkata langkah mengadakan PRU-15 adalah jalan sebaiknya daripada berterusan dengan kerajaan campuran yang sedang ditadbir oleh Perdana Menteri Datuk Seri Ismail Sabri, malah mencabar pembangkang untuk berani mendesak supaya ia disegerakan.

“Dulu pembangkang beri alasan Covid-19 oleh itu PRU-15 tidak boleh diadakan, kini alasan inflasi pula. Alasan demi alasan pembangkang sebenarnya mendedahkan kekhuatiran sebenar mereka.

“Kekhuatiran untuk berdepan penentuan rakyat yang pernah mereka perdaya demi mendapat kuasa. Mahu membeli masa untuk mendapatkan ruang mencukupi membohongi dan menipu rakyat sekali lagi. Insya Allah dengan kembali sebuah kerajaan yang mampan apa jua cabaran dapat negara kendalikan dengan lebih baik,” katanya dalam hantaran Facebook hari ini.

Sementara itu, Zahid berkata, pembangkang kini dilihat mengambil kesempatan dasar kerajaan sejak kebelakangan ini dengan mengecam keputusan melarang eksport ayam.

“Harus diingat jurang pendapatan golongan miskin dan kaya di negara ini dilaporkan melebar pada 2019.

“Tidak pernah sesekali diri ini melupakan golongan memerlukan sepanjang melangkahi kehidupan ini. Segala bantuan diberi perlukah dihebahkan sedangkan yang dicari adalah keredaan dan keberkatan Ilahi.

“Tangan kanan memberi, sebaiknya tangan kiri tidak perlu tahu, atau ianya tidak boleh dipakai lagi di zaman sekarang ini,” katanya.

Terdahulu semasa Konvensyen Barisan Nasional (BN) baru-baru ini, pemimpin utama BN sekali lagi memberi isyarat secara tidak langsung yang mahu Ismail Sabri menyegerakan PRU-15 diadakan.

Ismail Sabri pula membalas tidak akan melambatkan PRU-15 walau sesaat apabila tiba masanya nanti.

Sebelum ini, media tempatan melaporkan kos bagi Suruhanjaya Pilihan Raya (SPR) mengadakan PRN Sabah, Sarawak, Melaka dan Johor adalah sebanyak RM420 juta.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata perbelanjaan SPR bagi pelaksanaan PRN Sabah adalah RM130 juta, Melaka (RM45 juta), Sarawak (RM149 juta) dan Johor (RM96 juta).


Kalau UMNO saja yang nak bubar, kerajaan tetap ada juga: Annuar

Sekiranya UMNO sahaja yang mahu membubarkan Parlimen tetapi parti lain dalam kerajaan tidak bersetuju ia tidak bermakna pilihan raya umum ke-15 (PRU-15) boleh diadakan serta-merta, kata Tan Sri Annuar Musa.

Ketua UMNO Bahagian Ketereh itu berkata kerajaan sedia ada bukan terbentuk daripada satu parti dan sebarang keputusan berhubung tarikh pilihan raya perlu dibuat secara kolektif.

“Ini kerajaan berbagai parti. Jadi, bila nak bubar kerajaan selain daripada UMNO, parti-parti lain juga berhak memberikan pandangan.

“Sebab kalau setakat UMNO saja bubar, yang lain tak bubar, kerajaan tetap ada juga

“Sebab perkara ini satu tajuk… yang kalau pemberita nak tulis kena faham betul-betul bukan saja nak dapatkan reaksi untuk berita panas,” katanya dipetik laporan Malaysiakini.

Menurut Annuar yang juga Menteri Komunikasi dan Multimedia itu lagi, UMNO juga masih belum membuat sebarang pendirian dan masih samar-samar berhubung PRU-15, sebaiknya sebarang isu berhubung tarikh pembubaran Parlimen dibuat oleh pemimpin yang mempunyai autoriti.

“Yang pertama adakah parti sudah buat keputusan bila nak pilihan raya? Belum.

“(Jadi, yang asyik bercakap soal PRU itu adalah), individu. Jadi, bila individu kita kena tengok pula pada kedudukan dia.

“Kalau yang nak bercakap itu biarlah Presiden, Timbalan Presiden atau T5 (lima pemimpin tertinggi UMNO). Itulah orang-orang yang ada autoriti bercakap soal bila (PRU).

“Setakat yang saya tahu dan kalau saya tak salah, parti belum lagi memutuskan apa-apa,” katanya lagi.

Sebelum ini, ramai pemimpin politik terutama dalam kalangan parti UMNO menggesa agar PRU-15 dapat diadakan dengan segera.

Presiden UMNO Datuk Seri Ahmad Zahid Hamidi dan beberapa pemimpin Kluster Mahkamah lain yang sedang berdepan perbicaraan berterusan memberi tekanan kepada Perdana Menteri Datuk Seri Ismail Sabri Yaakob agar mempercepatkan PRU-15 segera.

Terdahulu, Zahid membidas pembangkang sebagai penakut untuk berdepan PRU-15 dan hanya tahu memberi banyak alasan untuk mengelak daripada ia dijalankan.

Ujarnya, langkah mengadakan PRU-15 adalah jalan sebaiknya daripada berterusan dengan kerajaan campuran yang sedang ditadbir oleh Ismail Sabri, malah mencabar pembangkang untuk berani mendesak supaya ia disegerakan.